Bozky na stupienku pre víťazov
Na štartovú listinu druhého ročníka behu zamilovaných v Dúbravke sa zapísalo spolu sedemdesiat partnerských dvojíc. Beh zamilovaných párov pod názvom Valentínsky DôverRUN Ty a Ja absolvovali  partnerské dvojice bez rozdielu veku štafetovým spôsobom 5 + 5 km. Víťazi druhého ročníka Valentínskeho behu Diana Tešovičová a Peter Ambrus na stupienkoch pre víťazov oslavovali bozkom.                                              Foto: Ľubo Navrátil
Čo trápi Dúbravčanov? Aktuálne i náhradné byty
Stará pošta, zničený objekt na Ulici kpt. Rašu, opustený Skleník. Prieskum o prioritách mestskej  časti ukázal, že Dúbravčanov ťažia chátrajúce budovy. V poslednom čase boli však trápením i náhradné byty.
Letáky na autách o začiatku stavby, transparenty ako znak protestu, stretnutia obyvateľov,  poslancov, ostré výmeny názorov s primátorom, regionálne aj celoplošné média. Náhradné byty v lokalite Pri kríži.
Ich zámer stavať zo strany hlavného mesta, ktorý pokračoval aj napriek tomu, že primátor spolu s ministerstvom dopravy oznámili, že byty pre ľudí z reštituovaných domov nebude musieť mesto stavať, bude ich môcť aj kúpiť, rozhýbali Dúbravku.
Riešenie výstavby v lokalite Pri kríži nepatrilo podľa prieskumu mestskej časti síce k desiatim prioritám pre Dúbravku na tento rok, isté je, že „kauza“, ako už možno zámer hlavného mesta stavať náhradné bývanie nazvať, zviditeľnila i rozhýbala  Dúbravku.
Hoci mestskí poslanci stopli výstavbu náhradných bytov a prelomili veto primátora, prípad ešte určite nekončí...
Podobne neskončené sú aj  trápenia – priority, ktoré by mala Dúbravka podľa prieskumu medzi obyvateľmi riešiť. Dúbravčanov najviac trápia zničené, chátrajúce budovy. K prioritám patrí i doprava, obyvatelia chcú, aby sa konečne vyriešilo rozšírenie Harmincovej ulice. Na treťom mieste, možno trošku prekvapivo, vyšli v prieskume cyklotrasy a zámer cyklolávky: Dúbravka – Lamač. Ďalším trápením je parkovanie a päť najdôležitejších priorít podľa prieskumu uzavreli potrebné opravy ciest a chodníkov.
Opráv je v Dúbravke potrebných ešte dosť. Treba pridať ruku k dielu...

Foto: Lucia Marcinátová
Viac na 2, 3 strane
Dúbravčania chcú, aby zmizli strašiaky mestskej časti
Dúbravka vyhodnocovala prieskum ohľadom priorít v mestskej časti. Obyvatelia si želajú odstránenie starých budov, rozšírenie Harmincovej a cyklospojenie.
Na sociálnej sieti, prostredníctvom mailu či miestnych médií. Mestská časť Bratislava-Dúbravka sa počas januára pýtala obyvateľov, čo považujú za priority a čo je, podľa nich, potrebné riešiť ako prvoradé. Záujem o vyjadrenie potešil, výsledok trošku aj prekvapil.
Najviac obyvateľov sa zapojilo do prieskumu na sociálnej sieti. Stovkám Dúbravčanov prekážajú „strašiaky“ mestskej časti, ktoré sa na sociálnej sieti ocitli suverénne na prvom mieste prieskumu. 
Obyvatelia si želajú zmiznutie a riešenie starej pošty, zničeného objektu na Ulici kpt. Rašu či niekdajšieho objektu PNS. Riešenie strašiakov  však brzdia vlastnícke vzťahy a spory. Mestská časť zasahovať nemôže, keď sú objekty majetkom súkromníkov.

Pošta sa rozpadáva, 
kpt. Rašu čaká
Vlastníkom takzvanej starej pošty, ktorá chátra v centre Dúbravky pri Saratovskej ulici, je od roku 2012 firma Macho consulting. Plánuje jej premenu na objekt s bytmi, kanceláriami a aj priestorom pre trhovisko či verejné a kultúrne akcie. Firma už požiadala aj o odstránenie stavby. Dôvodom je podľa majiteľa aj zlý technický stav objektu. Plány však brzdí vecné bremeno, ktoré má v objekte spoločnosť Slovak Telecom. Ide vraj o podstatný telekomunikačný uzol.  Kým sa nevyrieši jeho presťahovanie, prípadne zakomponovanie do nového projektu, stará pošta bude asi chátrať ďalej.
Boli to mesiace rokovaní a úsilia vedenia mestskej časti a potom to v júni roku 2015 schválilo dúbravské zastupiteľstvo. Zámer, aby zdevastovaná budova na Ulici kpt. Rašu prešla do majetku mestskej časti a Dúbravka jej dá nové využitie.  Dúbravka pripravila všetky podklady v súvislosti so zámenou,  no ubehlo poldruha roka a zámena stále čaká na podpis. 
Dve pätiny vlastnil Slovenský Červený kríž a zvyšok patrilo ministerstvu vnútra. Dúbravskí poslanci schválili odkúpenie podielu od Slovenského Červeného kríža za 12-tisíc eur a zámenu s ministerstvom vnútra. Súčasťou zámeny je aj vysporiadanie pozemkov v historickej Dúbravke. 
Po ďalších rokovaniach ministerstvo vnútra zámenu odobrilo, pre zákonné postupy ju však musí ešte potvrdiť ministerstvo financií. „Momentálne stále čakáme na podpis,“ priblížil starosta Dúbravky Martin Zaťovič.  Dodal, že keď mestská časť získa objekt do svojho majetku, budú o novom využití budovy rokovať miestni poslanci.

Harmincova? Beh na dlhú trať
Na druhom mieste v hlasovaní obyvateľov o prioritách sa umiestnilo rozšírenie Harmincovej ulice. Mesto ho má vo svojich plánoch už od roku 2006, počíta s ním dokonca aj v územnom pláne mesta. Riešiť ho má hlavné mesto v spolupráci 
s developerom. 
Na projekt rozšírenia Harmincovej na štyri pruhy má Generálny investor Bratislavy (GIB) v tohtoročnom rozpočte mesta vyčlenených 40-tisíc eur. Aktuálne už začal súkromný investor, ktorý stavia neďaleko bytový projekt, vykupovať pozemky.
Na treťom mieste v rámci prieskumu priorít Dúbravky skončili u obyvateľov cyklotrasy, ktoré v mestskej časti chýbajú, a vytvorenie cyklolávky Dúbravka – Lamač. 
Ľuboš Krajčír, zástupca starostu, ktorý sa projektu za mestskú časť venuje, hovorí, že aktuálne v spolupráci s mestskou časťou Lamač prebiehajú rokovania o vysporiadaní pozemkov, cez ktoré má cyklotrasa smerom k lávke ponad železnicu viesť. „Projekt riešime tiež v spolupráci so župou, máme im predložiť projekt aj so stavebným povolením, na čo však potrebujeme mať vysporiadené vlastnícke vzťahy.“
Plánom je vytvoriť pre cyklistov trasu: Bory – tunel pod železnicou – Agátová – Na vrátkach – podjazd popod diaľnicu – nová cyklolávka ponad železnicu – Lamač - ulica Podháj. Cyklolávka a prepojenie Lamača a Dúbravky by malo stáť na miestach, kde sa pred rokmi plánovalo cestné spojenie týchto mestských častí, nakoniec však k nemu neprišlo. Pod diaľnicou sa však počítalo s možnosťou tejto cesty. 

Riešenie parkovania
Štvrtou prioritou pre Dúbravčanov je riešenie a zlepšenie parkovacích miest. Najskôr pracovala mestská časť na pasportizácii vyhradených parkovacích miest, kde prišlo ku kontrole a evidencii miest, vlani odborní zamestnanci vyrazili do terénu a začali riešiť možnosti, kde vytvoriť nové parkovacie miesta tak, aby nemusela ustúpiť zeleň.  Nové parkovacie miesta začali vznikať na etapy, dokopy ich má byť vyše dvesto.
Mestská časť vybudovala minulý rok 79 nových parkovacích státí a plánuje tiež obstarať novy softvér potrebný pre zavedenie nového parkovacieho systému.
Okrem toho chce miestny úrad zmeniť aj parkovací systém s cieľom sprehľadniť parkoviská, zvýšiť kapacitu a regulovať počet tabúľ na parkoviskách. Po novom zabezpečí miestny úrad po vydaní parkovacieho miesta očíslovanie boxov, realizáciu zvislého aj vodorovného značenia, a užívateľ tak dostane box na parkovanie v zmysle platnej legislatívy. 
Plánom na tento rok je pokračovať, vzniknúť by malo ďalších približne 150 parkovacích miest. 
„Prizvali sme k spolupráci architektov a dopravného inžiniera,“ hovorí vicestarosta Ľuboš Krajčír. Dodáva, že okrem vyhradených parkovacích miest chce mestská časť začať riešiť aj rezidenčné parkovacie miesta a pripravovať sa na parkovaciu politiku. Mestská časť tiež podľa Krajčíra uvažuje o výstavbe parkovacieho domu.

Po lepších chodníkoch...
Pokračovať má mestská časť aj v opravách ciest a chodníkov vo svojej správe, ktorých rekonštrukciu dali Dúbravčania na piate miesto vo svojom hlasovaní o prioritách. Starosta Martin Zaťovič hovorí, že cieľom nie je len plátať diery,  ale opravovať celé plochy. Snahou je získať na opravy aj externé zdroje.  
V zimnom období dáva mestská časť dokopy plán opráv. Tipy na obnovu ciest a chodníkov v správe mestskej časti môžu Dúbravčania posielať na zrunek@dubravka.sk.  
Medzi námetmi, ktoré zasielali Dúbravčania mailom, alebo v rámci ankety v miestnych médiách, sa opakovali požiadavky – rozšírenie Harmincovej ulice, územné plány zón a územné plánovanie, čistota, autobus MHD na Kramáre, ale aj nastavenie semaforov pri Dome kultúry Dúbravka či riešenie nebezpečného prechodu pre peších pri konečnej električiek. 
Ďakujeme za každý názor, pripomienku, podnetov na riešenie je dosť, budeme sa v Dúbravských novinách pýtať a sledovať ich ďalší vývoj.
Lucia Marcinátová
Priority Dúbravčanov 
v hlasovaní na sociálnej sieti:
1. Zmiznutie strašiakov Dúbravky – objekt na Ul. kpt. Rašu, stará pošta, stará PNS – 373 hlasov 
2. Rozšírenie Harmincovej ulice – 336  hlasov
3. Cyklotrasy a cykloprepojenie: Dúbravka – Lamač – 222 hlasov
4. Parkovanie v mestskej časti –154 hlasov
5. Opravy ciest a chodníkov  – 124 hlasov
6. Životné prostredie a zeleň – 100 hlasov
7. Obnova detských ihrísk a športovísk – 73 hlasov
8. Rokovať o zmenách v MHD – 71  hlasov
9. Riešenie Domu kultúry Dúbravka – 65 hlasov
10. Územné plánovanie, územné plány zóny, urbanistické štúdie – 57 hlasov
Pozemky v lokalite Pri kríži prešli do správy Dúbravky.
Cieľ? Zabrániť výstavbe
Ne(s)rovnajte nám Dúbravku! Transparenty s týmto nápisom odstavili mestskí policajti pred dverami. Do rokovacej sály transparenty nemôžu, tvrdili. Na februárovom rokovaní mestského zastupiteľstva bolo husto, ľudia stáli na schodoch, pri šatni, tlačili sa pred rokovacou sálou, miesta pre verejnosť zaplnené do posledného skôr než hodinu pred rokovaním.
Na mestskom zastupiteľstve sa počas februára totiž riešil hazard. Jeho zákaz v hlavnom meste nakoniec neprešiel.
Dúbravčanov však okrem toho zaujímala téma výstavby náhradných bytov v lokalite Pri kríži. Mestskí poslanci za Dúbravku – Zdenka Zaťovičová, Juraj Káčer a Peter Hanulík totiž avizovali, že predložia návrh na prelomenie veta primátora. Chceli poukázať na to, že existuje už aj iná možnosť ako postaviť byty pre ľudí z reštituovaných domov. Hlavné mesto totiž už nemusí byty stavať, môže ich aj kúpiť.  
Rokovanie tak sledovalo online viacero Dúbravčanov, niektorí prišli spolu s poslancami podporiť vedenie mestskej časti priamo na zasadnutie. 
Debata s primátorom Ivom Nesrovnalom bola ostrá, dlhá, no nakoniec pre Dúbravku úspešná.  Mestskí poslanci hlasovaním stopli výstavbu náhradných bytov v lokalite Pri kríži.

Za 34 z 35 prítomných
Zveriť  pozemky Mestskej časti Bratislava-Dúbravka, nestavať objekt s náhradnými bytmi v lokalite Pri kríži na pozemku, ktorý je dnes parkoviskom a riešiť náhradné bývanie iným spôsobom.  S takým cieľom prelomili mestskí poslanci veto primátora Iva Nesrovnala, ktorý uznesenie mestského zastupiteľstva o zverení pozemkov z posledného januárového mestského zastupiteľstva nepodpísal. Svoje rozhodnutie vysvetľoval finančným poškodením pre hlavné mesto.
Za prelomenie veta hlasovalo 34 z 35 prítomných mestských poslancov.
„Chcem sa poďakovať všetkým poslancom, ktorí takto podporili Dúbravku a našim obyvateľom, ktorí prišli bojovať aj na zasadnutie alebo nás sledovali na diaľku,“ hodnotil starosta Dúbravky Martin Zaťovič.  „Primátor zabudol na podstatnú vec, že uznesenie mestského zastupiteľstva prijaté v októbri 2016 hovorí o tom, že mesto nebude stavať skôr, kým sa nevyrieši problém s parkovaním a parkom.“
Zverené pozemky nesmie Mestská časť Bratislava-Dúbravka podľa uznesenia previesť na tretie subjekty a ani nemôže dať súhlas stavebníkovi, aby na nich postavil náhradné byty. V lokalite Pri kríži chcelo mesto postaviť objekt so 68 bytmi, so stavbou za približne 4,7 milióna eur plánovalo začať v najbližších dňoch.  Zhotoviteľom stavby mala byť spoločnosť Metrostav Slovakia.
Pár dní pred mestským zastupiteľstvom, na ktorom mestskí poslanci avizovali prelomenie veta, Generálny investor Bratislava na podnet hlavného mesta vyzval oznamom Dúbravčanov, aby neparkovali na miestach, kde má stáť objekt s náhradnými bytmi. S výstavbou chcel generálny investor podľa výzvy začať 15. februára, deň pred rokovaním mestského zastupiteľstva.
(lum)
Náhradné byty: Vývoj, zmeny, stretnutia
Objekt s náhradnými bytmi v lokalite Pri kríži chcelo začať mesto stavať už v týchto dňoch. Vývoj kauzy najlepšie predstavia fakty.
Byty pre ľudí z reštituovaných domov nebude musieť mesto stavať, bude ich môcť aj kúpiť.  Koncom januára to oznámilo Ministerstvo dopravy a výstavby SR spolu s magistrátom hlavného mesta. 
„Ministerstvo dopravy a výstavby SR  prisľúbilo, že poskytne Bratislave všetky dostupné dotácie a hlavné mesto je ochotné doplatiť chýbajúcu časť, aby mohlo pre Bratislavčanov v reštituovaných domoch nielen postaviť, ale aj kúpiť náhradné nájomné byty,“ tvrdil minister  dopravy a výstavby Peter Ďurček s primátorom hlavného mesta SR Bratislavy Ivom Nesrovnalom. 
Táto nová skutočnosť zmenila pohľad i vývoj kauzy náhradných bytov. Mesto tak stavať nemusí, no napriek tomu to v Dúbravke plánuje.

Zverenie pozemkov Dúbravke
Dúbravky sa mala výstavba náhradných bytov dotknúť v dvoch lokalitách – na ulici Na Vrátkach a Pri kríži. Na ulici Pri kríži však chcelo hlavné mesto stavať aj napriek novým skutočnostiam.  Argumentuje začatým procesom, vysúťaženým dodávateľom a aj už preinvestovanými prostriedkami.  Mesto avizovalo spustenie výstavby náhradných bytov už vo februári. 
Bytový dom tu mal vyrásť na pozemku, ktorý je v súčasnosti parkoviskom, čím by sa zhoršila tunajšia situácia s parkovaním.
Starosta Martin Zaťovič spolu s mestskými poslancami Zdenkou Zaťovičovou a Jurajom Káčerom na januárovom mestskom zastupiteľstve navrhli, aby pozemky v lokalite Pri kríži  prešli do správy mestskej časti. Cieľom bolo zabrániť výstavbe náhradných bytov.
Mestskí poslanci zverenie pozemkov schválili. Primátor má podľa nich zabezpečiť bývanie pre nájomcov z reštituovaných bytov iným spôsobom.
„Nie je to vhodná lokalita na výstavbu, je už priveľmi zaťažená stavbami,  ide o lacnú stavbu, v susedstve je seniorský Domov Pri kríži,“ apeloval na primátora poslanec Káčer. „Je to výstavba, ktorú nikto nechce, nechcú ju Dúbravčania, vedenie mestskej časti a ani ľudia, ktorí by sa sem mali z reštituovaných bytov sťahovať.“
Mestskí poslanci za Dúbravku začali organizovať  petíciu pod názvom Neignorujte Dúbravku, v ktorej žiadajú primátora, aby podpísal uznesenie, ktorým sa pozemky v lokalite Pri kríži zveria mestskej časti. Napriek stovkám podpisov a hlasovaniu mestských poslancov, primátor Ivo Nesrovnal oznámil, že uznesenie mestských poslancov nepodpíše.  

Stretnutie u primátora
Po tomto ozname sa začiatkom februára stretol primátor so zástupcami obyvateľov lokality Pri kríži. Na stretnutie však zavolal len pár obyvateľov, navyše predstaviteľov dvoch názorovo rozdielnych skupín. 
Dúbravčanov, ktorí spísali petíciu a zbierajú podpisy proti znehodnoteniu poslednej väčšej súvislej plochy v Dúbravke, členom petičného výboru je napríklad miestny poslanec Marcel Burkert, a druhú, takzvanú umiernenejšiu, skupinu obyvateľov okolo bytovky Karpatia. „Mestskú časť mrzí, že primátor sa nestretol s Dúbravčanmi, len s úzkou pozvanou skupinou bez zástupcov vedenia mestskej časti a mestských poslancov,“ hodnotil starosta Martin Zaťovič.
Primátor stretnutie zhodnotil tlačovou správou a slovami, že návrhy Dúbravčanov prijal a po odbornom posúdení si vie predstaviť, že obe strany spolu nájdu kompromis. 
Poslanec Burkert pre agentúru TASR povedal, že ak niekto zo stretnutia primátora s obyvateľmi vydedukoval, že títo dávajú súhlas s výstavbou náhradných nájomných bytov, ide o manipuláciu a žiaden súhlas s výstavbou nepadol.

Starý projekt
Objekt bytov na ulici Pri kríži rieši mesto od roku 2011. Hlavné mesto v zastúpení Generálnym investorom Bratislavy žiadalo o stavebné povolenie v lokalite Pri kríži v roku 2012, vtedy šlo však o výstavbu nájomných, nie náhradných bytov.
Bytový dom bol navrhnutý s deviatimi nadzemnými a dvomi podzemnými podlažiami so 134-mi parkovacími státiami. 
Súčasťou vybavenia okolia nájomného bytového domu malo byť detské ihrisko spolu so sadovými úpravami. V roku 2015 však prišiel Generálny investor Bratislavy so zmenou stavby pred dokončením, zmenil sa počet bytov zo 71 na 68, z projektu boli  zrušené dve podzemné podlažia určené na parkovacie státie.
Lucia Marcinátová

Mrazy pohli vodovodnými potrubiami
Prasknuté vodovodné potrubia prekvapili, musela sa sťahovať na jeden deň aj materská škola
Nedeľa ráno. Pokoj prerušovali telefonáty, pre niektorých obyvateľov pohľad z okna či skúška tečúcej vody z kohútika. Dúbravčanov z okolia Lysákovej a školy Bilíkova dalo v nedeľu do pohybu prasknuté potrubie. Veľká havária zatopila niektoré cesty, chodníky, voda zaplavila pivnice gymnázia Bilíkova, v silne mrazivom počasí po odčerpaní vody vznikala poľadovica. Pomáhali aj dúbravskí dobrovoľní hasiči.
O pár dní neskôr zas hlásili vytekajúcu vodu rodičia a učitelia, ktorí sa poobede sánkovali s deťmi na kopci pri Materskej škole Cabanova. Po oznámení na Bratislavskú vodárenskú spoločnosť ubehol čas, zotmelo sa, kým prišli vodári situáciu riešiť. 
Opäť prasknuté potrubie. Okolie ostalo bez vody, na druhý deň havária ochromila materskú školu, pre vodu museli deti z MŠ Cabanova tráviť deň v priestoroch blízkej Materskej školy na Ožvoldíkovej. Ako sa vraví, pri šťastí v nešťastí, bol to deň polročných prázdnin a vysvedčení, veľa detí ho trávilo doma so staršími súrodencami – školákmi.

Pohyby a mrznutie vody
„V zimnom období vo zvýšenej miere dochádza k pohybom, posunom v podloží,“ vysvetľuje havárie a poruchy počas zimného obdobia Ján Pálffy, vedúci oddelenia PR a marketingu  Bratislavskej vodárenskej.  Voda podľa neho v podloží po zamrznutí zväčšuje svoj objem a po oteplení ho zmenšuje, čo sa následne prejavuje aj na uloženej infraštruktúre. Pohyb, tlak, ťah môžu potom zapríčiniť narušenie potrubí.
„ V takomto prípade je nutné fyzicky sa dostať k porušenému prvku a následne ho vymeniť,“ dodal Pállfy.
Havárie počas zimy neriešili podľa neho vodári len v bratislavskej Dúbravke, ale aj v Petržalke či Starom Meste.

Hlásenie porúch nonstop
Keď obyvateľ vidí vytekať, striekať vodu na chodníku, zo zeme a podobne, nemal by písať na sociálnu sieť, ale hlásiť prípad a miesto vodárenskej spoločnosti. Pre takéto prípady prevádzkujú bezplatnú telefonickú linku, kde sa dajú nonstop hlásiť poruchy  – 0800 121 333.
„Pracovníci dispečingu riešia situácie ako hlásenie poruchy verejného vodovodu a verejnej kanalizácie, chýbajúceho kanalizačného poklopu,  poruchy na domácej prípojke v prípade, že je potrebné uzatvoriť vodu na uličnom uzávere,“ približuje Pálffy. Dodáva, že na telefónnom čísle podáva vodárenská spoločnosť aj informácie o poruchách, plánovaných odstávkach verejného vodovodu a verejnej kanalizácie.
Pri riešení havárií a opravách často prichádza poškodeniu chodníka, cesty. „Úpravu povrchu nad poškodeným či opravovaným miestom realizuje naša dcérska spoločnosť Infra Services, a. s.,“ dodal Pálffy.
Po odstránení havárie by mala cestu alebo chodník upraviť podľa Pálffyho dcérska spoločnosť vodární Infra Services, a. s.
Lucia Marcinátová
Stromy odpílili načierno a vysoko
Na ničenie lesa v smere od teplárenského komína k Iuvente upozornili obyvatelia na sociálnej sieti. Pne vyššie ako obyčajne, vylámaný les, výruby. Stromy miznú, drevo ako palivo používajú obyvatelia z chatky v lokalite. Po upozornení obyvateľov aj na sociálnej sieti vyrazili zamestnanci úradu na obhliadku do lokality Polianky, smerom od Iuventy k teplárenskému komínu.
„Identifikovali sme miesto, zhotovili fotodokumentáciu. Pozemky, na ktorých je urobený výrub stromov, sú v katastrálnom území Karlova Ves,“ upresnila Zuzana Knetigová z referátu životného prostredia miestneho úradu.
Mestská časť prípad v zmysle zákona urýchlene postúpila na okresný úrad. Na miesto bola privolaná aj polícia.                        
(lum)
Online tlmočník na úrade
Vážení nepočujúci občania, dovoľujeme si vám oznámiť, že pri 
návšteve nášho úradu môžete komunikovať aj prostredníctvom služby Online tlmočník. Vaše požiadavky vybavíme rýchlo a jednoducho cez Skype hovor s reálnym tlmočníkom. Službu bezplatne prinášajú spoločnosť Telekom a Nadácia Pontis, a to v pondelok, stredu a piatok v čase od 8:00 do 20:00 hod.
Online tlmočníka môžete využívať pri riešení akýchkoľvek situácií. Bližšie informácie o tom, ako používať službu nájdete  na:
www.onlinetlmocnik.sk
Pri návšteve úradu na Žatevnej je možné využiť pripojenie cez wifi. 
(red)
V Dúbravke sa bude platiť poplatok za rozvoj
Výnos z poplatku pre Dúbravku za rok môže byť okolo 400-tisíc eur. Peniaze mestská časť môže využiť podľa zákona napríklad na opravu ciest, školských budov i investíciu do sociálnych zariadení.
Stavebníci v Dúbravke budú platiť poplatok za rozvoj. Rozhodli o tom na februárovom zastupiteľstve po krátkej debate miestni poslanci. Na  zasadnutí schválili  Všeobecne záväzné nariadenie mestskej časti o miestnom poplatku za rozvoj na území Dúbravky. Platiť by  malo od 1. marca 2017.
Poslancov zaujímalo, či sa poplatok vyrubuje stavebníkom po vydaní stavebného povolenia alebo už po územnom rozhodnutí a tiež, na čo budú dať peniaze z poplatku využiť.
Ľuboslav Kašuba, vedúci oddelenia majetkoprávneho a legislatívneho, vysvetlil, že poplatok za rozvoj sa zo zákona vyrubuje pri stavebnom povolení.
„Tento poplatok nenapĺňa regulačný motív,“ hodnotil miestny a mestský poslanec Juraj Káčer. Dodal, že peniaze z poplatku pôjdu na rozvoj Dúbravky.  Odhaduje, že výnos v mestskej časti sa môže pohybovať ročne okolo sumy 400-tisíc eur. 

Podľa zákona
Príjem z poplatku môžu samosprávy použiť  na úhradu kapitálových výdavkov, napríklad investíciou do materských škôl, sociálnych zariadení, miestnych komunikácií či zelene. Peniaze sa môžu použiť aj v súvislosti s výstavbou zariadení sociálnej a zdravotnej starostlivosti či športových a kultúrnych služieb. Využitie poplatku podmieňuje zákon.   
Poplatok sa nemá týkať stavieb na sociálne účely a služby, zdravotnícke zariadenia, vzdelávacie či kultúrne inštitúcie. Od poplatku sú oslobodené stavby slúžiace na športové účely či  stavebné povolenia, ktoré sa týkajú údržby, opravy,  pri ktorých sa nemení ich celková výmera a účel.

Jednotné sadzby
Poslanci sa tiež pýtali,  prečo Dúbravka navrhla najvyššiu možnú sadzbu poplatku. Starosta Martin Zaťovič vysvetlil, že starostovia mestských častí sa dohodli na jednotnej sadzbe poplatku za rozvoj v celom meste, schválilo ho Regionálne združenie mestských častí hlavného mesta. 
Pri stavbách na bývanie poplatok určuje za každý štvorcový meter stavby na území mestskej časti poplatok vo výške 35 eur, pri stavbách na pôdohospodársku produkciu desať eur, pri priemyselných stavbách 25 eur, a ostatných stavbách 35 eur.
Výnos z poplatku sa delí medzi mestské časti a mesto v percentuálnom pomere 68:32, v prospech mestských častí. Hlavné mesto najskôr presadzovalo delenie výnosu 50:50 a správcom poplatku malo byť mesto. Teraz budú vyberateľom a správcom poplatku mestské časti.                 
Lucia Marcinátová
Sadzby poplatku:
Sadzba poplatku za rozvoj je za každý, aj začatý m2 podlahovej plochy nadzemnej časti stavby na celom území mestskej časti Bratislava-Dúbravka podľa účelu stavby: 
a) 35,00 eur za stavby na bývanie,
b) 10,00 eur za stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu,
c) 25,00 eur za priemyselné stavby a stavby využívané na skladovanie  vrátane stavieb na vlastnú administratívu,
d) 35,00 eur za stavby na ostatné podnikanie a na zárobkovú činnosť, stavby využívané na skladovanie a administratívu súvisiacu s ostatným podnikaním a so zárobkovou činnosťou,
e) 35,00 eur za ostatné stavby.
Loptošovi darujú kamaráta na ihrisko
Občianske združenie Žime krajšie v septembri 2015 rozbehlo spoločný projekt s mladými dizajnérmi, ktorí v spolupráci so združením navrhli sériu originálnych hracích prvkov pre detské ihriská. Tento projekt sme nazvali Loptoši.
Prvý Loptoš – Levík, sa vďaka finančnej dotácii grantu hlavného mesta pre voľný čas, šport a sociálne aktivity v decembri minulého roku usadil na ihrisku Homolova. “Snažíme sa podporovať dúbravské projekty,” priblížila mestská poslankyňa Zdenka Zaťovičová, podpresedníčka grantovej komisie.

Ďalšie dva prvky
Tentoraz sa podarilo získať grant z Nadácie Tatra banky a občianske združenie môže realizovať ďalšie dva hracie prvky - Sloníka a Opičku, ktoré má pripravené a chce ich venovať Dúbravke.
Jeden hrací prvok si nájde svoje miesto na základe odpovede na výzvu Občianskeho združenia. Napíšte nám motivačné odôvodnenie, prečo by práve vaše ihrisko malo získať nový originálny hrací prvok. Svoje odôvodnenie v dĺžke max. jedna A4 nám zašlite do 21. marca 2017 na našu e-mailovú adresu zimekrajsie@gmail.com. 
Pripojte aj popis aktivít, ktoré sa na vašom ihrisku dejú, ako funguje vaša ihrisková komunita, prípadne ako by jej mohla nová detská preliezka pomôcť. Podmienkou je, aby ihrisko, areál či verejný priestor patril Dúbravke. 
Najoriginálnejšie a najúprimnejšie odôvodnenie bude uverejnené na www.zimekrajsie.sk a na našej FB stránke. Výhercu budeme osobne kontaktovať. Nové hracie prvky plánujeme osadiť do konca júna 2017.
Kto sú Loptoši?
Hracie prvky série Loptoši sú výsledkom práce mladých autorov – Evy Hudákovej, Jakuba Michala, Dominiky Berkiovej a Zuzany Turlíkovej, absolventov Ústavu dizajnu Fakulty architektúry STU v Bratislave. V priebehu projektu autori návrhy konzultovali s komunitou rodičov z OZ Žime krajšie a návrhy adaptovali na ich potreby. Občianske združenie tak získalo novú preliezačku a začínajúci autori  prvú realizáciu vo verejnom priestore.
Projekt Loptoši chce byť priestorom pre komunitnú spoluprácu a občiansku angažovanosť. Hracie prvky na detské ihrisko z tejto série slúžia na precvičovanie hádzania a prehadzovania lôpt pre vekovú kategóriu detí predškolského veku a napomáhajú rozvíjať a zlepšiť motoriku detí prostredníctvom loptových aktivít. Hracie prvky disponujú Katalógovým listom a Vyhlásením o zhode s európskymi normami EN 1176-1177:2009, čím výrobca garantuje bezpečnosť užívania.
Držíme palce.        
OZ Žime krajšie
Desať materských škôl, jedenásta vzniká. Kde sú, ktorú si vybrať, čo ponúkajú?
Termín sa blíži, rozhodovanie je v plnom prúde, na jeho konci túžba. Nielen, aby dieťa prijali do materskej školy, ale aj aby dieťa prijalo materskú školu. Adaptovalo sa, bolo spokojné, usmiate. Zápis detí do materských škôl, na takzvané predprimárne vzdelanie, prebehne 26. a 27. apríla. Dovtedy si treba vybrať, kam dieťa zapísať. 
Dúbravka je zriaďovateľom desiatich materských škôl. Tento školský rok sa podarilo do materských škôl prijať všetky dúbravské deti, ktoré dovŕšili tri roky do 31. decembra 2016.
Aké sú dúbravské materské školy, čo ponúkajú, kde sídlia a koľko majú žiakov?
Po predstavovaní základných škôl vo februárovom čísle Dúbravských novín, priblížime materské školy.
Každej materskej škole venujeme rovnaký, neveľký priestor so základnými informáciami.  Riaditeliek škôl sme sa opýtali rovnaké otázky, po informácie o krúžkoch a počtoch sme zašli na školský úrad.
1. Opíšte, prosím, rodičom, kde je vaša materská škola a aký je k nej prístup? 
2. Ako zvykne vo vašej materskej škole prebiehať zápis (zbieranie prihlášok)? 
3. Napíšte, čím je podľa vás, pani riaditeľka, vaša materská škola špecifická, svojská... 
4. Ponuka krúžkov v materskej škole
Materská škola Bazovského
Riaditeľka: Radka Gavrilovová
Počet detí: 68 (17, 17, 18, 16)
Počet predškolákov: 17
1. Materská škola na Bazovského 4 neďaleko Zdravotného strediska na M. Sch. Trnavského je neprehliadnuteľná vďaka maľbám na svojej fasáde. K materskej škole je prístup autom, pešo, alebo zo zástavky MHD Švantnerova. 
2. Žiadosti o prijatie dieťaťa do materskej školy na predprimárne vzdelávanie bude prijímať materská škola 26. a 27. apríla od 15.00 do 17.00.
3. Materská škola bola slávnostne otvorená na začiatku septembra 2012 ako elokované pracovisko MŠ Damborského. Dôvodom jej otvorenia bola nepostačujúca kapacita v dúbravských materských školách.  Škôlka je zaujímavá tým, že má menej detí. Má síce štyri triedy, no sú súčasne aj spálňami. Navyše má materská škola  vytvorenú spoločenskú miestnosť pre deti, kde sa konajú krúžky a akcie. Zapája sa do viacerých projektov.
„Naším cieľom je komplexný rozvoj dieťaťa, ktorý zabezpečujeme akceptáciou aktuálnych spoločenských podmienok a uplatňovaním nových moderných trendov a poznatkov z oblasti predškolskej pedagogiky,“ hovorí riaditeľka Radka Gavrilovová. „Neustála inovácia výchovno-vzdelávacieho pôsobenia je charakteristickou črtou pôsobenia celého pracovného kolektívu.“
4. Krúžky v ponuke materskej školy: gymnastika, tanečný, výtvarný, spevácko-dramatický, anglický jazyk – všetky kurzy zabezpečené externým lektorom. 
Kurzy s externým lektorom – logoterapia, lyžiarsky, korčuľovanie.
Materská škola Cabanova
Riaditeľka: Žaneta Ivanová
Počet detí: 96 (23, 24, 24, 25)
Počet predškolákov: 31
1. Materská škola Cabanova má výhodnú polohu v tichom prostredí neďaleko lesa v hornej časti Dúbravky, zároveň je však dostupná autom aj MHD zo zastávky Homolova. Materská škola je obkolesená záhradou. Areál má rozlohu viac ako 3000 metrov štvorcových, materská škola aktuálne plánuje obnovu tunajšieho ihriska.
2. Žiadosti o prijatie dieťaťa do materskej školy na predprimárne vzdelávanie bude prijímať materská škola 26. a 27. apríla od 15.00 do 17.00. Riaditeľka materskej školy Žaneta Ivanová opisuje zápis jednoducho –  rodič prinesie vyplnenú prihlášku, vedenie  materskej školy ju vyzdvihne. V prípade záujmu, možno prísť na zápis aj s dieťaťom, aby sa zoznámilo s prostredím.
3. „Naša materská škola je zameraná na slušné správanie a zdravý životný štýl, disponuje saunou. Organizuje množstvo atraktívnych, zábavných a veľmi obľúbených akcií – Deň otcov, Zdravé hody, Vianočné trhy, Deň matiek, Akadémia a ďalšie, ktoré sú pripravené pre rodičov s deťmi, čím sa utužujú priateľské vzťahy,“ predstavuje materskú školu riaditeľka. „Výnimoční sme rodinnou atmosférou a vždy dobrou náladou. Naše heslo je: Dobrý vzťah k deťom a priateľská komunikácia s rodičom a Nikdy nie ja, vždy my.“
4. Krúžky v ponuke materskej školy: tanečný, výtvarný, sauna, anglický jazyk – všetky kurzy zabezpečené zamestnancom MŠ. 
Kurzy s externým lektorom – korčuľovanie, plavecký, športová príprava, futbal.
Materská škola Damborského
Riaditeľka: Ingrid Duban
Počet detí: 96 (23,24,24,25)
Počet predškolákov: 36
1. Materská škola Damborského sa nachádza na začiatku Dúbravky, neďaleko Základnej školy Beňovského, Parku Družby a novootvoreného detského ihriska Žihadielko. Prístup je možný autom a aj MHD zo rovnakého mena ako materská škola – Damborského.
2. Zápisy prebiehajú štandardne, žiadosti o prijatie dieťaťa do materskej školy na predprimárne vzdelávanie bude prijímať materská škola 26. a 27. apríla od 15.00 do 17.00. 
3. „Materská škola Damborského je štvortriedna a každá trieda má svoj samostatný vchod. 
Vnútorné priestory sú zrekonštruované, vo vnútri je veľká jedáleň s pódiom, v ktorej sa každoročne konajú besiedky pre rodičov a rôzne kultúrne akcie pre deti,“ predstavuje materskú školu jej riaditeľka Ingrid Duban.  „Materská má pekne upravenú školskú záhradu, ktorej súčasťou je aj veľká plocha s umelým trávnikom a dráhou pre detské odrážadlá.“
4. Krúžky v ponuke materskej školy: tanečný, výtvarný, anglický jazyk – všetky kurzy zabezpečené externým lektorom
Kurzy s externým lektorom – plavecký, korčuľovanie.
Materská škola Galbavého
Riaditeľka: Helena Gigelová
Počet detí: 96 (23,24,24,25)
Počet predškolákov: 36
1. Materská škola Galbavého sa nachádza v tichom prostredí mimo hlavnej komunikácie. Dostupná je MHD zo zastávky Švantnerova alebo Alexyho. Okolo budovy je ohradený dvor s ihriskom, pieskoviskom,  školskou záhradou a zeleňou, ktorá tvorí dobrú bariéru od cesty.
2. Žiadosti o prijatie dieťaťa do materskej školy na predprimárne vzdelávanie bude prijímať materská škola štandardne 26. a 27. apríla od 15.00 do 17.00. Riaditeľka školy Helena Gigelová hovorí, že všetky informácie aj fotogaléria s priestormi školy sa dajú nájsť na webe www.msgalbaveho.sk.
3. Materská škola Galbavého je podľa riaditeľky zameraná na kvalitnú výchovu a vzdelávanie detí so zameraním na plynulý prechod plnenia povinnej školskej dochádzky. Rozvíja kľúčové kompetencie detí (rozvíja dieťa po stránke perceptuálno-motorickej, kognitívnej a citovo-sociálnej; podporuje celostný osobnostný rozvoj dieťaťa; pomáha dieťaťu formovať jeho jedinečnosť a životné kompetencie; rozvíja tvorivosť, schopnosti a zručnosti; zvyšuje telesnú zdatnosť, pohybové schopnosti detí a zdravý životný štýl). 
Materská škola sa tiež zameriava na environmentálnu výchovu. „Deti vedieme k ochrane životného prostredia vo všetkých oblastiach hravou formou, prostredníctvom rôznych projektov,“ dodala riaditeľka Gigelová. „Zaujímavosťou našej materskej školy je, že v školskej záhrade máme vybudovanú triedu v prírode, ktorá slúži na zážitkové učenie, pozorovanie, experimentovane a bádanie detí priamo v prírode. 
V budove sa nachádza environmentálne centrum, ktoré súži na tvorivé aktivity detí.“
4. Krúžky v ponuke materskej školy: anglický jazyk –zabezpečené externým lektorom
Kurzy s externým lektorom – plavecký.
Materská škola Nejedlého
Riaditeľka: Oľga Bošková
Počet detí: 96 (23,24,24,25)
Počet predškolákov: 38

1. Materskú školu Nejedlého možno nájsť ľahko, je totiž súčasťou Základnej školy Nejedlého, má však samostatný vchod, oproti Materskej škole Sekurisova. 
Materská škola so základnou úzko spolupracujú. Nachádza sa mimo hlavnej cesty, prístup zo zastávky MHD OC Saratov alebo Pri kríži.
2. Žiadosti o prijatie dieťaťa do materskej školy na predprimárne vzdelávanie bude prijímať materská škola štandardne 26. a 27. apríla od 15.00 do 17.00. 
Riaditeľka Oľga Bošková hovorí, že je potrebné, aby rodičia prišli aj s dieťaťom, ktoré sa má prijímať. „Tak vidím, aké dieťa prijímam, či je už vhodné na prijatie do materskej školy.“
3. Riaditeľka materskej školy hovorí, že tým, že základná škola je v tej istej budove, majú spoločnú kuchyňu, strava je vraj veľmi dobrá.
„Máme tiež peknú spoluprácu s rodičmi, zapájajú sa a organizujú tvorivé dielne v materskej škole. 
Rodičia sa podieľajú na projektoch, prinášajú nápady a vždy sa vieme dohodnúť. 
Naše pani učiteľky sú milé, ústretové, deti ich milujú.“
4. Krúžky v ponuke materskej školy: dramatický, tanečný (ľudový), športová príprava, anglický jazyk–zabezpečené externým lektorom, tanečný (moderný) - zabezpečené zamestnancom MŠ.
Kurzy s externým lektorom – korčuľovanie.
Materská škola Ožvoldíkova
Riaditeľka: Štefánia Macháčová
Počet detí: 96 (23,24,24,25)
Počet predškolákov: 26
1. Materská škola Ožvoldíkova má výhodnú polohu mimo hlavných ciest a medzi zastávkami MHD - OD Saratov, Pekníkova či Homolova, Štepná. Stojí neďaleko Základnej školy Pri kríži či Kultúrneho centra Fontána.
2. Žiadosti o prijatie dieťaťa do materskej školy na predprimárne vzdelávanie bude prijímať materská škola štandardne 26. a 27. apríla od 15.00 do 17.00. Materská škola zvykne počas zápisu vyhradiť jednu triedu pre zápis, kde sa nové detičky môžu hrať spolu s rodičmi a začleniť sa do hry im pomáha motivačne aj pani učiteľka.
3. „Materská škola sa zameriava na rozvíjanie jazykových a komunikačných kompetencií, ako prvá škôlka v Dúbravke zavádza aj prvky Hejného matematiky, a realizuje program Zippy a jeho kamaráti, na rozvoj sociálnych zručností“ predstavuje materskú školu Štefánia Macháčová. „V spolupráci s logopédom materskej školy poskytuje aj logopedickú intervenciu. Deti vedieme tak, aby ich vstup do základnej školy bol čo najľahší.“ 
Aktívni sú podľa vedenie aj rodičia v rámci občianskeho združenia rodičov. Napomáhajú získať granty na rôzne projekty či obnovu priestorov. „Za 40 rokov navštevovalo materskú školu množstvo šikovných detí, ktoré teraz navštevujú Klnku, ZUŠ Eugena Suchoňa, či rôzne iné krúžky a záujmové aktivity. No uplatňujú sa aj na doskách, ktoré znamenajú svet, napríklad herec Richard Stanke či hudobníci - Oskar Rózsa, Michaela Rózsová.“
4. Krúžky v ponuke materskej školy: pohybová rytmika, výtvarný - zabezpečené zamestnancom MŠ
Kurzy s externým lektorom – korčuľovanie, plavecký.
Materská škola Pri kríži
Riaditeľka: Veronika Dekanová
Počet detí: 96 (23,24,24,25)
Počet predškolákov: 32
1. Materská škola Pri kríži už názvom napovedá, že sa nachádza blízko Základnej školy Pri kríži neďaleko zastávky MHD Homolova alebo Štepná. Od cesty je dvor s ihriskom oddelený stromami a zeleňou. 
2. Žiadosti o prijatie dieťaťa do materskej školy na predprimárne vzdelávanie bude prijímať materská škola štandardne 26. a 27. apríla od 15.00 do 17.00. Riaditeľka Veronika Dekanová hovorí, že pre overovania pravdivosti údajov je vhodné, aby žiadosť priniesli rodičia osobne. „Pre novoprijaté deti a ich rodičov organizujeme stretnutie pod názvom Moja prvá hra  v materskej škole. Dieťa a jeden rodič sa hrá v triede s pani učiteľkami a druhý z rodičov beseduje s pani riaditeľkou.
3. „Sme škola rodinného typu s úzkymi väzbami na rodinu,“ približuje materskú školu Dekanová. Dlhodobým cieľom je rozvoj emocionálnej inteligencie detskej osobnosti prostredníctvom zložiek estetickej výchovy. Z toho dôvodu využívame aktivity z projektov - Škola hudby- hra na sopránovú zobcovú flautu, Farbička môj kamarát, Tanečná rytmika.“
Materská škola sa tiež snaží vychovávať k zdravému životnému štýlu, preferuje zdravú výživu. Je držiteľom certifikátu medzinárodného projektu Zelená škola.
4. Krúžky v ponuke materskej školy: zumba, flauta (škola hudby) zabezpečené zamestnancom MŠ, anglický jazyk – externý lektor 
Kurzy s externým lektorom – korčuľovanie, plavecký.
Materská škola Sekurisova
Riaditeľka: Andrea Balážová
Počet detí: 94 (24,23,23,24)
Počet predškolákov: 25
1. Materská škola Sekurisova leží v tichej lokalite, mimo hlavných ciest, neďaleko Rodinného centra Macko, miestnej knižnice a Základnej školy Nejedlého. Dostupná je MHD zo zastávky OC Saratov. Má veľkú záhradu, dvor. „Triedy sú vybavené moderným nábytkom, hračkami, učebnými i telovýchovnými pomôckami. Sociálne zariadenia sa postupne rekonštruujú,“ opisuje Ľudmila Horňáková z materskej školy.
2. Žiadosti o prijatie dieťaťa do materskej školy na predprimárne vzdelávanie bude prijímať materská škola štandardne 26. a 27. apríla od 15.00 do 17.00
3. Prioritou materskej školy je školský vzdelávací program s názvom Drotárik. „Obsahuje základné kľúčové kompetencie štátneho vzdelávacieho programu a je obohatený o kompetencie zamerané na ľudovú kultúru. Interiér i exteriér zariadenia je preto prispôsobený predprimárnym aktivitám detí v duchu ľudovej slovesnosti. V školskej záhrade máme dostatok zelene, ako aj relaxačno – pohybových atrakcií. Populárny je takzvaný skanzen dediny,“ dodáva Horňáková.
4. Krúžky v ponuke materskej školy: pohybový, výtvarný, anglický jazyk – externý lektor.
Kurzy s externým lektorom – plavecký.
Materská škola Švantnerova
Riaditeľka: Gabriela Strýčková
Počet detí: 95 (23,24,24,24)
Počet predškolákov: 29
1. Materská škola Švantnerova je neďaleko cesty M. Sch. Trnavského, prístup má zo Švantnerovej ulice.  V jej blízkosti je Základná škola Sokolíkova. 
2. Žiadosti o prijatie dieťaťa do materskej školy na predprimárne vzdelávanie bude prijímať materská škola štandardne 26. a 27. apríla od 15.00 do 17.00
3. Riaditeľka Gabriela Strýčková hovorí, že rodič môže podať žiadosť akoukoľvek formou -osobne, poštou, e-mailom. Pri podávaní žiadostí osobne predloží doklady totožnosti a rodný list dieťaťa. Po vydaní rozhodnutia o prijatí dieťaťa pozýva riaditeľka rodičov na informatívne stretnutie rodičov a adaptačný proces detí na školskom dvore materskej školy.
4. Filozofiou materskej školy podľa jej vedenia je, aby dieťa v materskej škole bolo šťastné a pripravené na život v spoločnosti vychádzajúc z histórie a ľudových tradícií nášho regiónu. „V materskej škole implementujeme do edukácie inovatívne formy a metódy s využitím digitálnych technológií,“ vraví Strýčková. „Snažíme sa systematicky ovplyvňovať a usmerňovať hodnotovú orientáciu dieťaťa smerom k environmentálne uvedomelému spôsobu života, recyklovaniu komunálneho a bioodpadu. Aktívne využívame akúkoľvek inovatívnu možnosť zapojiť deti do regionálnych, národných aj medzinárodných projektov.“
5. Krúžky v ponuke materskej školy: tanečný, anglický jazyk – externý lektor.
Kurzy s externým lektorom – plavecký, korčuľovanie.
Materská škola Ušiakova
Poverená vedením: Erika Ludrovská
Počet detí: 96 (23,24,24,25)
Počet predškolákov: 27
1. Materská škola Ušiakova sa nachádza medzi Ulicami kpt. Rašu, Drobného a Ušiakova, mimo hlavnej cesty. Okolo budovy je školská záhrada so stromami a ihriskom. Prístup je možný aj autom, zo zastávky MHD Drobného alebo OC Saratov.
2. Žiadosti o prijatie dieťaťa do materskej školy na predprimárne vzdelávanie bude prijímať materská škola v riaditeľni štandardne 26. a 27. apríla od 15.00 do 17.00. 
Erika Ludrovská, poverená vedením školy, hovorí, že ak príde zákonný zástupca s dieťaťom, je mu venovaná pozornosť a dieťa dostane darček, ktorý vyrobili predškoláci. Riaditeľka odpovedá na otázky, v prípade záujmu si môžu zákonní zástupcovia prezrieť priestory.
3. Materská škola je známa na tanečných súťažiach, na ktorých deti úspešne reprezentujú – majú 9 pódiových umiestnení . Tento tanečný krúžok vedie tunajšia pani učiteľka. Deti tiež chodievajú do neďalekej telocvične Základnej školy Nejedlého.  „Rozvíjajú si  tak nielen pohybové kompetencie, ale aj samostatnosť, zodpovednosť a zoznamujú sa s prostredím školy,“ dodáva Erika Ludrovská.
4. Krúžky v ponuke materskej školy: tanečný – zamestnanec MŠ, anglický jazyk – externý lektor.
Kurzy s externým lektorom – plavecký.
Nová škôlka vzniká na Fedákovej
Štvortriedna materská škola s kapacitou 96 miest. Aktuálne vzniká premenou pustnúceho objektu na Fedákovej, ktorý v minulosti slúžill ako detské jasle. 
Bývalé vedenie Dúbravky ukončilo prevádzku súkromných jaslí v roku 2009 s dôvodom, že v objekte bude fungovať zariadenie pre seniorov. Tento prísľub však ostal len na papieri a budova odvtedy chátrala. V časti fungoval ešte bytový podnik.
V novembri minulého roku začala mestská časť s rekonštrukciou objektu s cieľom vytvoriť materskú školu spolu s ihriskom. Mestská časť financuje rekonštrukciu zo svojho rozpočtu,  pričom 160-tisíc eur získala v rámci dotácie na rozširovanie kapacít materských škôl od ministerstva školstva.
Rekonštrukcia by mala trvať do leta, od septembra by mali už priestory patriť škôlkarom.
(lum)
Prihlášky do materskej školy na Fedákovej bude zbierať Školský úrad – Ľubica Szilasiová v budove miestneho úradu na ulici Pri kríži do konca apríla v čase úradných hodín.
Neprehliadnite:
• Dúbravka zriaďuje desať materských škôl, v septembri plánuje mestská časť otvoriť materskú školu na Fedákovej
• do materských škôl sa spravidla prijímajú deti od troch do šiestich rokov, výnimočne, ak je voľná kapacita, možno prijať dieťa od dvoch rokov veku;
• odovzdávanie žiadostí s potvrdením od detského lekára bude v materských školách prebiehať 26. a 27. apríla, nezabudnúť si vziať občiansky preukaz;
• o prijatí rozhodne riaditeľka materskej školy väčšinou do 31. mája;
• rodičia neprijatých detí by mali počkať do 15. septembra, či do materských škôl nastúpia všetky prijaté deti.

Do knižnice prileteli Zhavranení bratia
Beseda o knihách môže byť aj poriadnym dobrodružstvom. Spisovateľka Zuzana Kuglerová udržala počas debaty v dúbravskej knižnici deti v strehu a napätí.
Zuzka-rozprávkarka. Tak ju volajú deti i dospelí. Zuzanu Kuglerovú (1955), spisovateľku, novinárku, dámu slovenských povestí, ktorá má na svojom konte už 28 knižných titulov.
„Rozprávková dáma“ zavítala do Dúbravky, na miesto, ktoré jej je 
najbližšie - medzi deti a knihy, čiže do dúbravskej knižnice.
Miestna knižnica na Sekurisovej zorganizovala besedu so spisovateľkou, na ktorú pozvala aj deti zo Základnej školy Nejedlého a súkromnej Wonderschool. Celý priebeh besedy moderovala vedúca knižnice Katarína Suroviaková.

Rozprávka a povesť
Spisovateľka, ktorá bola niekedy vychovávateľkou, prejavila počas besedy svoj vzťah k deťom.
Počas besedy premyslene udržiavala deti v strehu a očakávaní, čo príde.
Predstavila sa známou rozprávkou Zhavranení bratia. Mnohé z rozprávok Pavla Dobšinského boli upravené a  archaizmy boli sprístupnené súčasnosti.
Spisovateľku vhodne dopĺňala prednesom Michaela Kamenská, pisateľka vlastných básní a recitátorka. Deťom priblížili a názorne predviedli, aký je rozdiel medzi rozprávkou a povesťou. 
Knižka za odmenu
Zuzana Kuglerová má blízko k histórií, jej mama bola učiteľkou dejepisu. Preto aj spisovateľka hovorí: „Kto nepozná svoju minulosť, nemôže budovať svoju budúcnosť.“
Cez rozprávanie autorky sa poslucháči v knižnici preniesli do stredoveku, medzi chladné múry slovenských hradov. 
Deti sa počas besedy zapájali, pýtali, zaujala ich Rozprávka z blogu, v ktorej sa spisovateľka usilovala spojiť rozprávky s virtuálnym svetom.
Za najlepšie otázky si deti odniesli knižku z rúk spisovateľky. Tešili sa z nich: Adam Blanko, Ferko Škopek a Saška Režňáková.
Beseda bola veľmi vydarená, mali z nej radosť deti, učiteľky i spisovateľka, ktorá  sa presvedčila, že jej knižky sú čítané, čo je najväčšou odmenou pre toho, kto ich vytvoril.

O autorke
Zuzana Kuglerová (1955) písala aj pod menom Zuzana Kozičová. Debutovala v sedemdesiatych rokoch dvadsiateho storočia na stránkach týždenníka Nové slovo. 
Rôzne články jej boli uverejňované už ako študentke. Dlhé obdobie žila a tvorila v Žiline. Po absolvovaní humanitnej vetvy Gymnázia L. Sáru študovala žurnalistiku na FiFUK v Bratislave. Z rodinných dôvodov prerušila štúdium a absolvovala nadstavbové štúdium pedagogiky a výtvarného umenia na SPŠ v Modre. Pôsobila ako vychovávateľka a knihovníčka v Starej Turej a v tom čase (1993-98) bola majiteľkou a konateľkou vydavateľstva Dúha. 
V súčasnosti žije v Bratislave a na svojom konte má 28 kníh. rozprávky, povesti, legendy, romány, básne.
Niektoré z nich: Púpavový slnečník, Rozprávky z blogu, poézia, ktorá vyšla v roku 2016 –  Hraj sa so mnou, diela a recenzie kníh: Posledný tanec sezóny a prvá láska bez mena, Beda porazeným, Kliatba kožušníkovej vdovy, Abrahám, Dávid, Turkova stupaj, Rytieri a zbrojnoš – trilógia, Legenda o Selenovi.
Pripravuje knihy: Rimanka a Kvád, Bastard-rodový román, Havránok – historický román z obdobia Keltov.
 Kveta Slyšková
Slávnostne potvrdené: Sme prváci!
Základná škola Pri kríži každoročne organizuje spoločnú slávnostnú imatrikuláciu prváčikov.
Počítaním, spievaním, cvičením. Prváci Základnej školy Pri kríži posledný januárový deň slávnostne potvrdili, že sú riadnymi žiakmi základnej školy a do škôlok sa už nevrátia.
Skoro 90 prváčikov z piatich prvých tried základnej školy sa počas týždňa  polročného vysvedčenia stretlo v školskej telocvični, aby ukázali, čo sa za pol roka naučili. Vyslúžili si imatrikulačný list a aj školské tričko z rúk riaditeľky Ivety Mikšíkovej, starostu Martina Zaťoviča a pani učiteliek. 
Základná škola už tradične takto slávnostne pasuje prváčikov za právoplatných členov školy. My im držíme v ich školskom živote palce, najmä nech chodia do školy radi...                       
(lum) Foto: Lucia Marcinátová
Sokolíčka otvorila dvere
Základná škola Sokolíkova spája už druhý rok hodnotenie výsledkov polročnej práce všetkých žiakov s Dňom otvorených dverí. Určený je pre rodičov všetkých žiakov.
Rodičia aj starí rodičia prichádzali do tried svojich ratolestí, aby ich videli v priamom vyučovacom procese a nazreli tak do tajomstiev vyučovania. Zažili so žiakmi pokusy na hodine prvouky, prácu v skupinách, či názornú ukážku diktovania diktátu na slovenskom jazyku, alebo si oprášili znalosť anglického jazyka. Prváci si prakticky vyskúšali pracovný postup zapekaného chlebíka zo šlabikára v školskej kuchynke. Nakoniec deti ešte dostali výpisy vysvedčení a niektorí aj sladkú odmenu.
Oľga Šmotláková​

O nádobu na bioodpad ešte možno žiadať
Odpad zo záhrad v individuálnej bytovej výstavbe patrí do hnedých zberných nádob. Mesto chce chodiť na kontroly, pokuty vraj zatiaľ dávať nebude.
S novým rokom prišla pre domácnosti v individuálnej bytovej zástavbe, čiže v rodinných domoch, aj nová povinnosť. Triediť bioodpad.  
Podľa odhadov hlavného mesta ide asi o 20-tisíc domácností, ktoré ročne vyprodukujú vyše 5-tisíc ton bioodpadu.

Hnedé nádoby
Domácnostiam v individuálnej bytovej výstavbe tak pribudli nádoby aj na tento druh separovaného odpadu. Bioodpad sa triedi v rodinných domoch do hnedých nádob.
Patrí sem biologicky rozložiteľný odpad, ktorý vzniká napríklad pri práci v záhrade. Prevažná časť z tohto odpadu končila doteraz nesprávne, a to v nádobách na zmesový odpad. Zmeniť to má práve toto nové nariadenie mesta.
Obyvatelia rodinných domov mohli požiadať buď o kompostovací zásobník, alebo zbernú nádobu s mi-
nimálnym objemom 120 litrov za súčasného zabezpečenia odvozu odpadu minimálne jedenkrát za 14 dní v období marec až november.  Náklady na zberné nádoby a kompostovacie zásobníky znáša obec a náklady na odvoz tohto druhu odpadu sú súčasťou miestneho poplatku za komunálne a drobné stavebné odpady. 

Pôvodný termín: 
Koniec januára
Obyvatelia tak mali urobiť do konca januára.   Tí, ktorí požiadajú neskôr, nedostanú nádobu hneď k marcu, odkedy sa bude zber realizovať, ale neskôr.
„Požiadať o nádobu však môžu počas celého roka, tlačivo bude dostupné stále,“ vysvetľuje Katarína Kohútiková z Oddelenia komunikácie a marketingu hlavného mesta.  „Zber sa však vykonáva od marca do novembra a počas tohto obdobia sa budú robiť aj kontroly. Zatiaľ nechceme dávať žiadne pokuty, ale apelovať na to, že takýto zber je potrebný a priaznivý k nášmu životnému prostrediu.“
Prihlásiť sa do systému možno na magistráte  na Oddelení miestnych daní a poplatkov na Blagoevovej ulici, P. O. BOX 76, 850 05 Bratislava 55 alebo v  podateľni magistrátu Primaciálne nám. 1, P. O. BOX 192, 814 99 Bratislava. Žiadosť je k dispozícii na stránke mestskej časti www.dubravka.sk.
(lum)
Kontakt
Magistrát hl. mesta SR Bratislavy 
T: +421 259 356 269 
E-mail:
magdalena.krajciova@bratislava.sk
Do hnedej zbernej nádoby a kompostovacieho zásobníka vhadzujte: 
• kvety, štiepky, piliny, pokosenú trávu, konáre, lístie, zvyšky po zbere ovocia a zeleniny, zhnité ovocie, burinu
a nevhadzujte: 
• odpady z domácnosti živočíšneho pôvodu, najmä mliečne a mäsové výrobky.
Narodil sa vám nový Dúbravčan? Chcete ho uvítať?
Udalosť Uvítanie detí do života prebieha asi štyrikrát za rok. Dúbravčania, ktorí majú záujem, musia sa kvôli organizácii prihlásiť.
Niekoľkokrát za rok slávnostne víta mestská časť nových Dúbravčanov.  Je to vždy krásna a milá udalosť s programom a darčekmi pre najmenších. Záverom minulého roku však bola ešte o čosi krajšia, o čosi sviatočnejšia. Vítalo sa zatiaľ naj-
viac malých nových Dúbravčanov súčasne a navyše vo vzácnom predvianočnom období. Začali sa však opakovať otázky, ako sa na vítanie detí prihlásiť, aký je postup, čo má človek urobiť.
Udalosť Uvítanie detí do života je pre deti do jedného roku s trvalým pobytom v Dúbravke. Mestská časť však deti a rodičov nepozýva na túto slávnosť, ktorá pravidelne prebieha v Dome kultúry Dúbravka, automaticky, volá len takých, ktorí majú záujem.  Treba prísť v úradných hodinách na Oddelenie sociálnych vecí a zdravotníctva na Miestny úrad na Žatevnú 2 a prihlásiť sa.
Potrebný je k tomu rodný list dieťaťa k nahliadnutiu, občiansky preukaz matky a žiadosť na občiansku slávnosť. K dispozícii je nielen na úrade, ale aj na webe mestskej časti dubravka.sk v časti Potrebujem vybaviť.
Malého Dúbravčana potom na úrade zapíšu do zoznamu a zaradia na niektorú z najbližších udalostí s názvom Uvítanie detí do života.  Rodičom príde písomná pozvánka s termínom a miestom konania občianskej slávnosti. 
Príjemný zážitok z podujatia...
(lum)

Stolnotenisový turnaj seniorov
Po vlaňajšej premiére, tento rok športová repríza. Stolnotenisový turnaj seniorov starších ako 61 rokov už 25. marca pod strechou Domu kultúry Dúbravka. Seniori budú hrať vo vestibule od 10.00 – 12.00. Zvlášť bude hrať kategória žien a mužov.
Záujemcovia z denných centier, Jednoty dôchodcov, no i ostatní seniori – Dúbravčania sa musia pred turnajom prihlásiť prostredníctvom Rady seniorov v Dúbravka
Do 15. marca e-mailom na: radaseniorov@gmail.com   alebo  na telefónnom čísle 02/69202550 v dňoch pondelok - utorok - streda od 10.00 do 12.00 hod.  
Hrať sa budú dvojhry. Prezentácia prihlásených účastníkov bude prebiehať od 9-tej rána asi 45 minút. 
(lum)
Kde vybavíte
Oddelenie sociálnych vecí a zdravotníctva, Žatevná 4          
Kedy vybavíte
Pondelok: 8.00-12.00 13.00-17.00             
Streda: 8.00-12.00 13.00-16.00             
Štvrtok: 13.00-16.00 
Kto koho učil a bavil? Každý každého navzájom
Stoličky zaplnené do poslednej a pri stole isto viac hluku a pohybu ako obyčajne. Materská škola Pri kríži a seniorský Domov Pri kríži vytvorili nevšedné spojenie – spoločné tvorivé dielne škôlkarov a skôr narodených. Vyfarbovali, nalepovali, tvorili, no najmä sa učili jeden od druhého a trávili príjemný čas. 
Témou tvorivých dielni boli  fašiangové masky. „Deti ich tvoria spolu so seniormi, masky máme vopred pripravené, deti ich vyzdobujú, vyfarbujú, nalepujú flitre,“ opisuje aktivitu Simona Beláková, sociálna pracovníčka Domova Pri kríži.
Podobné stretnutie a tvorenie starých a mladých prebehlo v domove po prvýkrát. Deti chodia do domova pri príležitosti rôznych akcií, napríklad vystupovať v rámci Dňa matiek, Vianoc a podobne, čomu sa vraj seniori vždy veľmi potešia. Spoločné tvorenie však malo premiéru. 
Medzi seniormi v domove je podľa Belákovej tvorivá skupina. „Tvoria radi, občas prekvapia, občas niečo aj sami vymyslia, niečo zaujímavé a také, že sa od nich môžeme aj my učiť.“
O  obojstrannom učení bola aj celá premiéra tvorivých dielní v Domove Pri kríži. 
Spokojné tváre nasvedčovali, že premiéra môže mať aj podobne úspešné reprízy.

Lucia Marcinátová
Naši seniori na Hrebienku
Za prekrásneho počasia navštívilo 32 seniorov Miestnej organizácie JDS v Dúbravke počas februára Tatranský ľadový dom na Hrebienku. Tohto roku bol o ľadovú krásu mimoriadny záujem, a preto nás ani dlhšie čakanie v rade neodradilo od cieľa nášho výletu. Ľadová výzdoba opäť očarila našich seniorov.
Ján Molnár, predseda MO JDS v Dúbravke    
Seniori zaplnili modrú sálu
Stretnúť sa, podebatovať, no aj riešiť problémy, prichádzať s nápadmi. Na konci januára zaplnili modrú sálu kultúrneho domu seniori. Prebehla tu výročná schôdza Jednoty dôchodcov Slovenska, prišlo 180 seniorov a pozvanie prijali aj ôsmi hostia.
Predseda Jednoty dôchodcov Slovenska Ján Lipiansky hovoril o činnosti jednoty, o pomoci seniorom v sociálnej a zdravotnej oblasti i diskriminácii starodôchodcov, čiže seniorov, ktorí šli do dôchodku pred rokom 2004.
Dúbravských seniorov zaujímali aj plány Miestnej organizácie Jednoty dôchodcov Slovenska. Jej predseda Ján Molnár prezradil, že sa chystajú rôzne vlakové výlety, autobusové exkurzie i relaxačné pobyty. Vlakom majú seniori vyraziť napríklad do Žiliny, Čachtíc, autobusom v prvom polroku 2017 napríklad do Topoľčianok a Arboréta Mlyňany Slovenskej akadémie vied. V septembri zas čakajú našich seniorov Tatry. 
O plánoch a programoch budeme pravidelne informovať aj v Dúbravských novinách.                      (lum)
Počítačovo-internetové kurzy
Termín: kurz, začiatočníci, 21., 22., 23. marec od 14.00 do 17.00 hod. Ďalšie plánované kurzy – máj, jún  (pokročilejší a pokročilejší/nadstavba –  zameranie na prácu s digitálnou fotografiou) a október/november 2017.
Záujemcovia  z radov seniorov sa na kurzy môžu prihlásiť v dňoch:   pondelok - utorok – streda v čase od 10.00 do 12.00 hod. telefonicky na čísle:  02/69202550 alebo e-mailom:  radaseniorov@gmail.com
Vybavuje:  Zuzana Marková, koordinátorka Rady seniorov 
Fašiangy v denných centrách:  Hudba, zábava, dobré jedlo  
Fašiangy sú nielen symbolom veselostí, ale aj stretnutí našich seniorov. Jednotlivé denné centrá si pred začiatkom pôstu organizujú fašiangové posedenia. Každé osobité, so svojím programom, no spájalo ich jedno. Pohodová atmosféra spoločného stretnutia. Popoludnia prebiehali v Kultúrnom centre Fontána. Nazreli sme medzi členov Denného centra 2.   O hudbu sa postarala mužská hudobná skupina,  ktorá je priamo súčasťou denného centra. 
Vedúca centra Jana Klasová pripravila ozaj rôznorodý program i súťaže, jeho súčasťou bola aj gratulácia jubilantke Aničke Kachútovej, no priestor bol aj na zamyslenie, pristavenie sa... 
Text a foto: Lucia Marcinátová   
Beseda s J. Banášom
Denné centrum 4 na Žatevnej 2 približuje plán aktivít na marec.
Pravidelné aktivity, ktoré sa uskutočňujú v pondelok až štvrtok zostávajú v marci bez zmien.
● Pri príležitosti mesiaca knihy pripravujeme zaujímavú besedu s ešte zaujímavejším autorom niekoľkých kníh Jozefom Banášom, ktorá sa uskutoční 9. marca o 14:30 h. v Dome kultúry Dúbravka. 
● Návšteva kláštora v Klosterneuburgu spojená s výstavou orchideí - 18. marec, odchod autobusu o 8:15 h. od Domu kultúry Dúbravka. 
Cena jednodňovky je 10 eur pre členov DC 4 a pre nečlenov 20 eur. V cene je doprava, sprievodca, vstup do kláštora a na výstavu orchideí. 
Žiadame  záujemcov, aby sa bezodkladne prihlásili v DC 4 osobne,  alebo e-mailom na:  ba19vla@centrum.sk, denne4centrum@gmail.com                                                                
(mb)
Občianska inzercia 
●  Ján Pallang - maľby, stierky, nátery. Tel.: 0905 257 454. 
● Nemecký jazyk - úspešne doučím,  pripravím na maturitu, certifikát, štúdium a prácu v zahraničí. Mobil: 0910 943 286.
● Materinský nemecký jazyk vyučujem všetky stupne, mám dlhodobé skúsenosti.  Tel.: 0903/177891.
● Ponúkam vodoinštalatérske práce. Tel.: 0904 572 977.
● Glazúrovanie vaní za prijateľnú cenu so zárukou. Tel.: 0905983602.
● Španielčina - mobil 0910 943 286.
● Vodoinštalácie a údržba. Ján Polák, 0905 627 321.
● Kompletne vám poupratujem. Tel.: 0911 795417.
● Novootvorená zubná ambulancia na Kramároch prijíma pacientov. Nájdete nás pri Terne, Stromová 16. Parkovanie pred ambulanciou. 0905 662 407. www.simkovicova.sk
● Kúpim chatu v DNV, Dúbravke, Záhorskej Vsi alebo v Lamači. 0915 122 937.
● Klietky pre chov prepelic , králiky, činčily, pasce na líšky a kuny, liahne na vajíčka, odchovne pre kuriatka, krmítka a napájačky, robíme rozvoz po celom Slovensku, viac na www.123nakup.eu , tel.0907181800
●  Diplomat vezme do prenájmu RD, byt. Tel.: 0903 443 449. 
● Predám pozemok parc. č. 3401/19, ktorého výmera je 883 m2 a nachádza sa v zastavenej časti Dúbravky a je vhodný na výstavbu chatky a záhrady a oddychovú časť. Info: na 0904 424 436.
Herečky: Dúbravská skvelá škola, menej skvelá MHD a svojské počasie
Plavovláska, brunetka, postava chladnej manažérky či citlivej feťáčky. Každá iná, každá svojská, osobitá.  Herečky Henrieta Mičkovicová a Ivana Kubáčková sa stretli v Búrlivom víne. V Dúbravke ich nedávno na javisku spojila komédia a pred rokmi aj tunajšie školy. Obe sú totiž absolventky dúbravských škôl. Henrieta, ktorá spomína s úctou na Základnú školu Beňovského a Ivana, ktorá s humorom opisuje ranné cesty na Gymnázium Bilíkova. Obe stretli na školách aj súčasného starostu Martina Zaťoviča. Henrieta ako mladšieho žiačika základnej školy a Ivana ako učiteľa gymnázia. Teraz však herečky spojila v Dúbravke aj veselohra s názvom Tri letušky v Paríži. Pri tej príležitosti sme sa porozprávali s oboma absolventkami dúbravských škôl.
Henrieta Mičkovicová, 
slovenská herečka, absolventka Divadelnej fakulty Vysokej školy múzických umení.  Okrem divadla pôsobí aj ako herečka v seriáloch. Diváci si ju isto pamätajú z Búrlivého vína, z Paneláku alebo Ordinácie v ružovej záhrade. Je absolventkou Základnej školy Beňovského, ktorú dnes herečka hodnotí slovami – Jedna skvelá škola.

Spomínate si na základnú školu, na Dúbravku?
Jasné, že si spomínam na Dúbravku. Vtedy bola škola novopostavená a sťahovali sme sa do budovy z Karlovej Vsi.

Ste Karlovešťanka?
Áno, pochádzam z Karlovej Vsi. A Beňovského bola vtedy výberová škola, do piatych ročníkov boli aj akési prijímačky. Veľmi živo si ešte na školu pamätám a mala som aj veľa spolužiakov z Dúbravky.

Poznáte to tu?
Mám to tu celkom ochodené a orientujem sa tu. Hlavne mám na to obdobie pekné spomienky. Boli sme v triede výborný kolektív a mali sme aj vynikajúcich učiteľov. Ešte aj na gymnáziu som veľmi veľa čerpala z prípravy, ktorú mi dala základná škola. Myslím, že to bola jedna skvelá škola...
Vaša kolegyňa, letuška, Ivana Kubáčková je tiež absolventkou dúbravskej školy, stretli ste sa už aj predtým na javisku?
Na javisku nie, ale pri natáčaní Búrlivého vína, kde hrala moju sestru. 

Búrlivé víno, diváci seriálu si vás určite pamätajú ako  Inge. Ako ste sa cítili v tejto úlohe?
Ako v každej (smiech). Iné to bolo v tom, že sme to natáčali naozaj dlho, ja konkrétne štyri roky  a to je úplne iný vzťah k tej postave, ako keď ju hráte krátko. Takže som si k tej postave musela nájsť vzťah, či som chcela alebo nie, lebo som s ňou musela žiť štyri roky.

Možno porovnať hranie v divadle a v seriáli?
To je úplne iný druh práce. Herecká práca je rôzna, divadelné herectvo je úplne odlišné ako filmové či televízne a potom je rozhlasové a dabing. Všetko je súčasťou profesie a všetko závisí od ponuky a od toho, či je tá postava zaujímavá, a to nech sa hrá kdekoľvek.

Do domu kultúry ste prišli s komédiou Tri letušky. Je to novinka?
Premiéru sme mali v októbri. 

V Bratislave ste to už hrali?
Nie, tu v dome kultúry prvýkrát.  Je to komédia pre ľudí, aby sa bavili a oddýchli si.
Ivana Kubačková, 
absolvovala herectvo na Vysokej škole múzických umení v Bratislave, počas školy vyskú-
šala konkurz do Mestského divadla v Žiline a od roku 2010 je členkou jeho umeleckého súboru. Za svoje presvedčivé herecké výkony získala mnoho ocenení, v roku 2012 DOSKY v kategórii Objav sezóny. Divákom sa predstavia aj ako Mirka Horská v Búrlivom víne. S Dúbravkou bola spätá osem rokov, lebo je absolventkou osemročného Gymnázia Bilíkova. Spomína na ňu s úsmevom, najmä na každodennú cestu MHD z Ružinova. „Keď som vystúpila, vždy tu bolo o pár stupňov menej,“ spomína Ivana.

Kolegyňa, letuška  z pódia, Henrieta Mičkovicová je tiež absolventkou dúbravskej školy, spolupracovali ste spolu pri Búrlivom víne. Aké to bolo?
Stretli sme sa a hrali sme spolu sestry. Ja som tam prišla ako jej mladšia sestra, ktorá mala problémy s drogami. Dlho sme točili, bolo to niekoľko mesiacov spolupráce.

Búrlivé víno, aká to bola pre vás skúsenosť hrať v seriáli?
Je to úplne iný štýl práce, iná príprava, iný proces celého. V divadle sa predsa len ide na všetko pomalšie, je tu skúšobný proces, ktorý trvá väčšinou niekoľko týždňov, možno aj mesiacov.  V televízii, teda v dennom seriáli, dostanete scenár niečo vopred.

Nevedeli ste často vopred, čo sa bude hrať?
Nie až tak, ale nevedela som, ako tá moja postava skončí, tie scenáre sa dopisujú dopredu niekoľko dielov.

Možno sa to aj vyvíja počas natáčania.
Určite. Scenáristi možno aj kalkulujú s tým, aký má čo ohlas u divákov, či má postava úspech, či tému rozpíšu alebo nie.

Vy ste zo seriálu odišli.
Áno, moja postava odišla do Kanady aj s Braňom Deákom, sme sa tam akože presťahovali. A Heňa? Tak tá už ani neviem ako v Búrlivom víne skončila. 

Bola to prvá vaša skúsenosť v seriáli? 
Prvá prvá a som za ňu vďačná.

Zobrali by ste ešte takúto ponuku?
Rada by som ešte nejakú ponuku dostala, no plánujú to ľudia z produkčných spoločností a televízie. Herec, teda môjho mena, v tom nemá nejaké veľké slovo.

Ale zas nemusíte byť priskromná, získali ste aj ocenenie Dosky za objav sezóny. Za čo to bolo?
Bola to inscenácia  Taká fajn baba ako ty a rola Hanni. Bola to postava postihnutého dievčatka, ktoré žilo len so svojou sestrou, ktorá sa všemožne snažila o ňu postarať. Ich život však sprevádzal problém s peniazmi.  Bola to taká nízkorozpočtová inscenácia a netušili sme, že to uvidí toľko divákov. Podarilo sa nám to hrať aj na zájazdoch, kde to videli divadelní kritici.

To ste hrali s Mestským žilinským divadlom, patríte k nemu ešte?
Áno, stále.

Asi nie je úplne typické, že herec z Bratislavy ide hrať do žilinského divadla.
Nie, určite to nie je typické (smiech), no brala som to ako veľmi dobrý štart, pretože je ťažké sa zamestnať v niektorom bratislavskom divadle, lebo konkurencia je veľmi veľká. Veľmi veľa mladých skončí školu, a to nerátam len VŠMU, ale aj kon-
zervatóruma. Brala som to ako príležitosť  a toto rozhodnutie neľutujem. Už som si za tie roky zvykla na dochádzanie, ktoré mi trošku robilo problém. Už to pociťujem len finančne a teda psychicky, že to unavuje. 

Toto predstavenie Tri letušky nehráte ako Žilinské divadlo.
Nie, to bol projekt agentúry, oslovila nás a režisér, ktorý si nás vybral. No sú to úplne nezávislí ľudia, Janko Dobrík, ktorý tu hral, je môj kolega zo Žiliny. 

Podobne ako mnohí iní Dúbravčania, no aj úspešní ľudia, ste absolventkou Bilíčky. Ako si spomínate na školu a Dúbravku?
(Smiech) Spomínam si najmä na mestskú hromadnú dopravu. Na ranné cestovanie autobusom 63. Cestovala som z Ružinova do Dúbravky osem rokov na gymnázium. Vždy ráno sme sa stretli v autobuse a riešili sme domáce úlohy, kto čo vie, kto nie. Potom sme šli pešo ku gymnáziu, tú cestu od sta-
nice Lamač si pamätám veľmi dobre, spomínam aj na rôzne školské akcie tu v kultúrnom dome. V  Dúbravke som vždy mala pocit, že kým v meste bolo nula stupňov, tu bolo mínus šesť, fúkalo tu a bola poľadovica. 
Lucia Marcinátová
S letuškami si troška uletieť
Divadelná komédia Tri letušky v Paríži o záletnom parížskom architektovi rozosmiala kultúrny dom
V bezstarostných „zlatých šesťdesiatych“ si úspešný parížsky architekt, ktorý je presvedčeným odporcom monogamie a zároveň náruživým fanúšikom letušiek, udržiava spoločnú domácnosť s tromi snúbenicami súčasne. Všetky sú letušky, no každá z inej leteckej spoločnosti, a preto si svoj milostný život usporiada presne podľa letového poriadku.
Pod heslom zmena je život si užíva dva dni v týždni vždy s inou zo svojich snúbeníc a v nedeľu má voľno. Ženy o sebe navzájom, samozrejme, ani netušia, a tak všetko funguje priam ideálne. 
To však iba do chvíle, keď v letovom poriadku nastanú zmeny. Jedno lietadlo prilieta skôr, druhé musí odletieť neskôr. Do toho všetkého sa k architektovi nasťahuje starý kamarát zo štúdií a kolotoč bláznivých situácií sa môže začať. 
Jedna z najúspešnejších francúz-
skych komédií, ktorá neomylne útočí na bránice divákov už viac ako päťdesiat rokov, rozosmiala aj divákov v Dome kultúry Dúbravka.
V komédii pod réžiou Eduarda Kudláča  sa na pódiu predstavili:  Viki Ráková, Henrieta Mičkovicová, Ivana Kubáčková, Mária Breinerová, Richard Stanke a Ján Dobrík.
Najbližšou divadelnou komédiou v kultúrnom dome bude 2. marca Sunny boys o legendárnej dvojici komikov, ktorí sa schádzajú po dlhoročnej odmlke.                              
Boris Topoľský
Fašangy, to sú svátky –  ze šenku do šenku!
Obdobie, na ktoré sa tešila celá dedina, boli fašiangy. Starí a starší sa radovali, že si trochu pomastia brušká pred pôstom, roľníci ešte oddychovali od namáhavých poľných prác a chystali sa na blížiacu jar a mládež sa, samozrejme, tešila na čas zábav, zabíjačiek a svadieb, na čas príjemných stretnutí a funcútstiev. Fašiangy, po dúbravsky “fašang”, trvali od 7. januára do začiatku pôstu, to znamená až do škaredej, popolcovej stredy (tento rok 1. marca - pozn. red.).
Hovorilo sa: 
Tento rok je krátky fašang, chlapci berú (nevesty) po porádku.
Tento rok je dúhý fašang, chlapci si možú vybírat!
V tých časoch vraj novoveskí cigáni hovorili: Vánoce, to sú nejaké svátky?! Z kostela do kostela... Ale fašangy, to sú svátky – ze šenku do šenku!

Šišky, frity a myši
Počas fašiangov sa v každom dome vyprážali šišky, frity a myši. Kedysi sa vyprážalo len na bravčovej masti. Šišky museli byť ľahučké a jemné ako páperíčko, kysli na dvakrát (prvýkrát vykyslo cesto a druhýkrát vykrojené šišky, ktoré sa počas kysnutia museli raz obrátiť na druhú stranu). Do jednej dávky na pol kila múky išli 3 žĺtky a, samozrejme, trochu rumu. Do fritov a myší išiel len 1 žĺtok a kysli kratší čas ako šišky. Najjednoduchšie a najrýchlejšie sa robili myši. Cesto bolo redšie, v hrnci na teplom mieste rýchlo vykyslo, naberalo sa potom veľkou polievkovou lyžicou a púšťalo sa do horúcej masti. Po vytiahnutí lyžice sa z cesta natiahol akýsi chvostík a preto sa tieto rýchle šišky volali myši. 
“Na šišky dávala babka Monika slivkový lekvár, moja mamka zase dávala navrch najradšej marhuľový alebo jahodový, a moje deti, a teraz aj vnúčatá obľubujú šišky s marhuľovým alebo broskyňovým lekvárom vo vnútri šišky, a ešte radšej, keď je vo vnútri čokoláda alebo nutela. 
V Dúbravke sa kedysi vravelo, že kto neje na fašiangy šišky, bude prašivý. Keďže pri pečení šišiek sa používali iba žĺtky, bielky ostali. Babka Monika z nich napiekla kokosové pusinky, ktoré mali u všetkých úspech.”
Keď sa fašang “krácil”
Posledné tri dni fašiangov boli najveselšie. V nedeľu začala zábava v šenkoch už poobede a trvala do neskorej noci. V pondelok začala zábava dopoludnia, poobede chodili mládenci oblečení ako maškary. Niektorí mali iba naruby oblečené kožuchy, niektorí staré kroje. Jeden z mládencov mal na košeli a gatiach našité farebné handričky a niesol chlebový košík. Mládencov sprevádzali niekoľkí muzikanti, chodili po dedine a spievali: 
Uš sa fašang krácí, uš sa nenavrácí,
staré dzifky plačú, že sa nevyskáčú.
A z dvorov im kontrovali dievčatá:
Pred fašangem ten týdeň,
chodzívals k nám každý deň.
Ale uš fčil nechodzíš,
uš ma asi nelúbiš.
A mládenci pokračovali pesničkou:
Fašangy, Turíce, Veľká noc ide,
kdo nemá kožúška zima mu bude.
Ja nemám kožúška, len sa tak trasem,
dajte mi slaninky, nech sa vypasem.
A tam hore na komíne
sedí kocúr na slanine.
Dzite si ho odehnat
a mne kúsok odrezat.
Hentam nám nedali, hentam nám dajú,
Komára zabili, slaninu majú.
V každom dvoje vytancovali mládenci ženy i dievčatá, za čo dostali do košíka šišky, koláče, klobásky, údenú slaninu alebo vajíčka. Výslužka sa potom rozdelila medzi muzikantov, alebo pri spoločnom posedení. 
V utorok pred polnocou končila zábava. Dievčatá z nej odišli trochu skôr, inak by sa im všetci posmievali, že sú “škaredé stredy”. O polnoci priniesli mládenci doprostred sály snop slamy, aby sa mali dievky kde vyspať (bolo to na posmech, keby niektorá ostala aj po polnoci). 
Na fašiangy sa v Dúbravke usporadúvali zábavy, svadby, hrali sa ochotnícke divadelné predstavenia. Najveselšie boli posledné fašiangové dni. Potom nastal pôstny čas, a vtedy sa nekonali zábavy, neodbavovali sa ani svadby, spievali sa nábožné piesne iba v rodinnom kruhu.

Katarína Jakubčíková 
a Katarína Petkaničová
(z publikácie Mamkina Dúbravka)
Medzititulky redakcia
Zomrel jeden z najvýznamnejších slovenských etnológov Ján Podolák
Vo veku nedožitých 91. narodenín 15. februára náhle skonal etnológ a vysokoškolský pedagóg Ján Podolák.
Dr. h. c. prof. PhDr. Ján Podolák, DrSc. bol osobnosťou slovenskej etnológie, renomovaným a uznávaným odborníkom, ktorý viac ako polstoročie aktívne formoval a ovplyvňoval podobu tejto vednej disciplíny.  Narodil 17. mája 1926 v obci Dolná Súča v mnohodetnej roľníckej rodine. Po maturite na piaristickom gymnáziu v Trenčíne vyštudoval národopis v kombinácii s históriou na Filozofickej fakulte Slovenskej univerzity (dnes Univerzita Komenského - UK) v Bratislave.
Bol to vzácny človek, významná osobnosť nielen Slovenska, ale i Dúbravky. Za svoju dlhoročnú neúnavnú vedeckú, organizačnú a verejnú prácu sa mu dostalo mnoho významných ocenení. Spomeniem aspoň niektoré: Herderova cena /1974/, Zlatá medaila Matice slovenskej /1996/, Rad Ľudovíta Štúra /2006/, Národná cena SR a ďalšie.
Stál pri zrode Slovenského národopisu v úlohe tajomníka redakcie a významného redaktora. Pričinil sa o obnovenie Národopisného odboru Matice slovenskej a bol jeho dlhoročným predsedom.
Aj keď mal v živote a práci i ťažšie obdobia, vždy vstal z popola ako Fénix a pokračoval v práci.
Celá rodina a veľa jeho blízkych ľudí a osobností ho prišlo odprevadiť na jeho poslednej ceste, aby mu vzdali úctu do vedeckého neba.
Česť jeho pamiatke!
Kveta Slyšková 
Prespolného chceli spustiť do Horanskej studne
Z Pamätnej knihy Dúbravky (VIII.)
Pokračujeme v doslovnom prepise Pamätnej knihy kapitolkou o krojoch, zvykoch a obyčajoch, tak ako ich opísal učiteľ Zelinka v roku 1935. Záznam tejto časti zostal nedokončený, autor v ňom opísal len mužský kroj.
Mužský kroj: V zime nosili ženáči dlhé haleny a mládenci krátke haleny. Haleny zanikli  - nosili kožuchy (z ovčej kožešiny, vlnou dnu - kožou von). Mládenci nenosili kožuchy ani haleny (chodili v nohaviciach).
Kroj vlastný: nohavice súkenné, šnurované, zapínané ruspochom - barvy modrej. Kabát barvy jasnejší, zapínaný na gombíky. Pod kabátom vo sviatok tenké ošile - a inokedy konopné (oboje boli vyšívané bielo - prv i barevne (červeno). 
“Konopná košeľa “ i “tenká košeľa mala  široké rukávy, pod krkom sa zavazovala stužkou.
Širáky boli okrúhle s malým obrúbkom hore, vyhnutou strechou. Mládenci nosievali kosírce (perie).
Pod kabátom mali na košeli neskoršie “lajble” barvy modrej - nezapínali sa. 
V nedeľu mali lajble hodvábne. 
V lete v robotný deň sa nosili konopné široké “gate” a konopná košeľa  spustená na vrchu na nohaviciach - opásaná remeňom. 
Na nohách čižmy, nohavice natiahnuté cez ne. Pasáci nosili krpce - široké, bez podpatkov. Na sviatok mali červené lemovanie. Neskoršie sa nosili čižmy so srdcovitým výkrojkom vpredu. 
Ženský kroj:
Hody: Hody sa odbavujú od starodávna 2x ročite: 
1./ Na veľkonočný pondelok - posviacka chrámu. 
2./ Na deň sv. Kozmu a Damiána 27. septembra.
Na hody prichádzalo veľa mladých ako aj starých zo súsedných obcí: Lamača, Devínskej Novej Vsi a Devína. 
Hody bývali veselé a často sa strhli i bitky. Žijú pamätníci, ktorí vyprávajú, jak raz chceli jednoho prespolného spustiť do studne. Inokedy bola celá dedina zorganizovaná na obranu.
Zábavy na Veľkonočný pondelok nebývali. 
Čistenie studne: Na Floriána čistili mládenci Horanskú studňu. Vyťahali vodu a potom vyberali po dedine vajcia, ktoré predali a za to si urobili oldomáš (dostávali i peniaze). 
Voľby stárkov: Každoročne na Nový rok volili si mládenci zo svojho stredu dvoch stárkov. 
Na sviatok Všetkychsvätých boli prijatí medzi mládencov mladíci. Museli zaplatiť mládenské (3-5 litrov vína). Po složení poplatku následoval “Mládenský krst”, ktorý prevádzal najschopnejší z mládencov, obyčajne najstarší. 
Po krste išli mládenci kolem deviatej hodiny večer zvoniť za zomrelých. Slávnosť mládenská sa opäť končila oldomášom. Po domoch vyberali peniaze. 
Na Vianoce chodieval farár, organista a speváci po kolede. 
Prepísal: Ľubo Navrátil

Po kom sú pomenované naše ulice
Farár, ktorý zachránil Štúra pred zatknutím
Ján Galbavý
(29. 12. 1800 Brodzany - 17. 1. 1884 Jablonové)
Národný buditeľ, peda-
góg, publicista, autor učebníc, jablonovský rímsko-katolícky kňaz. Narodil sa v Brodzanoch a zomrel v Jablonovom, kde je i pochovaný.
Po štúdiách v Ostrihome a vo Viedni sa usadil v Jablonovom, kde pôsobil takmer pol storočia. Stal sa významným členom národných a kultúrnych spolkov. Podporoval založenie slovenských gymnázií a spolupracoval s novinami a časopismi. Bol autorom mnohých učebníc (Počtoveda, Čítanka, Dejepis, Mluvnica a iné). V Jablonovom si ho obyvatelia veľmi vážili, nielen preto, že pre obec mnoho urobil, ale aj preto, že bol pre nich skutočným láskavým a duchovným otcom. 
Bol priateľom Ľ. Štúra a zachránil ho pred zatykačom uhorskej vlády za vyhlásenie Žiadostí slovenského národa. Štúr v noci pešo s pomocou modranského horára Jána Veštíka odišiel z Modry do Jablonového, kde ho Galbavý prichýlil na fare a ráno na konskom záprahu odviezol do vtedajšej Uhorskej Vsi (dnes Záhorská Ves). Pred 150 rokmi viedla totiž železnica do Prahy cez Rakúsko. Hra-
nica medzi Uhorskou Vsou a rakúskym Angernom už neexistuje, ale premáva tu kompa (desaťročia sa hovorilo, že v tejto časti by mal by postavený nový most). Tak sa Štúr napriek prenasledovaniu mohol zúčastniť na Slovanskom zjazde v Prahe. Sled udalostí zapísal jablonovský farár do farskej kroniky a spisovateľ Juríček ich spracoval nasledovne:
Galbavý kráčal v reverende. Štúr mal hrať úlohu jeho rechtora a preto prenechal všetko na svojho principála. O štvrť  hodiny sa ocitli pri veľkom drevenom moste cez Moravu. (Most  do Angernu bol postavený pred stavovskými povstaniami, no v roku 1711 bol cisárskymi vojskami zničený. Novopostavený drevený most slúžil svojmu účelu až do 2. svetovej vojny, keď bol vyhodený do vzduchu ustupujúcimi nemeckými vojskami – pozn. red.). Búdka uhorského mýtnika bola celkom tichá. Akoby dnu všetci spali. Farár s rechtorom sa ani nezastavili. No o pár krokov sa strhli na výzvu:  Warten Sie, meine Herren. Wer sind Sie? (Počkajte páni, kto ste?) Ich bin der Pharrer von Apfelsbach. (Som farár z Jablonového.) Gehorsamer Diener! Glueckliche Reise! (Služobník ponížený. Šťastnú cestu!)
Most sa im zdal ukrutne dlhý, iste dlhší ako bol v skutočnosti. Na pravej strane hneď konča mosta stála budova strážnice, pred ktorou vešala bielizeň pekná dievčina. Natoľko upútala pozornosť cisárskej stráže, že sa opretý vojak o zábradlie bavil s ňou a príchodzí z Uhorska ho nezaujímali. Zabudol i na zatykač na slovenských národovcov, ktorý včera prišiel na túto pohraničnú stanicu. Farár s „rechtorom“ odhadli situáciu a ťahali na pravú stranu k mýtnej búdke. Zaplatili dva grajciare mýta a ponáhľali sa na stanicu.
„No, bratku, ešte ani neviem, kam idete,“ poznamenal Galbavý, keď Štúr nastupoval do vlaku na stanici v Angerne.
„Do Prahy, priateľu, dnes tam majú otvoriť Slovanský zjazd.“
Udalosť, keď Ján Galbavý zachránil Ľ. Štúra pred zatknutím, pripomína v Záhorskej Vsi pamätná tabuľa, ktorá bola odhalená 30. mája 1971.             
Kveta Slyšková, Ľubo Navrátil
Darujte dve percentá!
Miestny odbor Jednoty dôchodcov Slovenska v Dúbravke sa aj tento rok obracia na svojich sympatizantov, aby jej v zmysle § 50 zákona o dani z príjmov, poskytli  2% zo zaplatenej  dane. Posledný termín na podanie daňového priznania pre fyzické osoby, pre tých, ktorí v rámci DP poukazujú aj 2% z dane je 31. 3. 2017 a pre zamestnancov na podanie vyhlásenia o poukázaní 2% z dane je 30. 4. 2017. Bližšie informácie v centre MO JDS na Žatevnej 4 v dňoch 6. a 20. marca od 10.00 do 12.00 hod.      
Ján Molnár, predseda MO JDS v Dúbravke  
Hromadné odbery aj tento rok
Krv sa bude odoberať 3. apríla približne od 7:30 do 11:30 v KC Fontána
Už tretí rok začína Mestská časť Bratislava-Dúbravka s hromadnými odbermi krvi pod názvom Na pol litra so starostom. Vedenie mestskej časti ho organizuje v spolupráci s Národnou transfúznou službou SR.
Prvý hromadný odber v tomto roku bude 3. apríla v Kultúrnom centre Fontána na Ožvoldíkovej za OD Saratov. Začína sa ráno o 7:30.
Obyvatelia a aj dúbravskí podnikatelia či poslanci tak nemusia chodiť nikam ďaleko. Vítaní sú pravidelní darcovia a aj tí, ktorí darcovstvo ešte neskúsili vo veku 18 do 60 rokov.
Pravidelní darcovia môžu darovať do veku 65 rokov. Interval darovania pre mužov je každé tri mesiace a pre ženy každé štyri.
Záujemcovia si musia priniesť občiansky preukaz a kartičku poistenca. Národná transfúzna služba odporúča večer pred odberom a aj ráno piť čo najviac tekutín a večer zjesť len niečo ľahšie, diétnejšie. Pred odberom si dať napríklad pečivo, med, ovocie či zeleninu.
Darovanie krvi je prejavom ľudskosti a prispieva tiež k regenerácii organizmu. Úbytok krvi pri darovaní vyprovokuje totiž organizmus k tvorbe nových, neopotrebovaných krviniek.
Ako vznikla Slovenská cirkevná provincia?
Slová historika, farára a ďalších hostí zazneli na spomienke na zriadenie Slovenskej cirkevnej provincie v Dome kultúry Dúbravka. Miestny odbor Matice slovenskej v Dúbravke pripomenul tematickým podujatím historickú udalosť –  40. výročie zriadenia Slovenskej cirkevnej provincie.
Pozvanie prijali rôzni významní hostia. Po vystúpení speváckeho súboru Matice slovenskej, ktorá slovenskými piesňami pozdravila prítomných, sa vážnej témy ujali prednášatelia – historik Jozef Klačka, politológ matice Roman Michelko a dúbravský farár Miroslav Bederka.
Dňa 30. decembra 1977 bola pápežom Pavlom VI. zriadená Slovenská cirkevná provincia. Naplnila sa túžba slovenských katolíkov.
Konštitúciou Qui divino bola Trnavská apoštolská administratíva povýšená na diecézu a zároveň vyzdvihnutá na metropolitné sídlo. Konštitúciou Prescripilonum Sacrosancti boli usporiadané hranice diecéz na území Slovenska so zreteľom na hranice Česko-slovenského štátu.
Tri farnosti diecézy Győr (Maďarsko) a dve farnosti benediktínskeho opátstva Pannonhalma  (Maďarsko) ležiace na území vtedajšej SSR sa pripojili k novozaloženej Trnavskej arcidiecéze. K vymenovaniu trnavského arcibiskupa-metropolitu prišlo až v júli 1989 a stal sa ním Mons. Ján Sokol.
Slovenskou cirkevnou provinciou sme naviazali na dobu sv. Cyrila a Metoda. To všetko pripomenulo podujatie v kultúrnom dome.           
Kveta Slyšková

Poštu trápi nedostatok pracovníkov, 
doručovateľov  zas neuviazaný pes či chýbajúce meno na schránke
Ubehol termín, schránky i výdajné miesta prázdne. Noviny nikde.Telefonátov na miestny úrad pribúda, sťažnosti chodia aj mailom, podľa prieskumu na sociálnej sieti vyzerá, že Dúbravské noviny v termíne nedostal nikto. Od februára vysúťažil miestny úrad pre doručovanie Dúbravských novín nového distribútora, noviny roznášajú priamo poštári – Slovenská pošta, a. s.
Riešiť situáciu a zistiť podrobnosti sme zašli za Irenou Kyrinovičovou, vedúcou bratislavského obvodu Slovenskej pošty, manažérkou pre prevádzku 29 pôšt  –  Staré Mesto, Petržalka, Karlova Ves, Dúbravka, Devín, Devínska Nová Ves. Zaujímali nás problémy pošty v Dúbravke, dlhé rady, no i plány, riešenia.
Pošta Bratislava 42 mala prvý raz doručovať Dúbravské noviny na začiatku februára. Prišlo k zdržaniu, ľudia sa sťažovali. Prečo?
Na vysvetlenie  tejto skutočnosti  by som  chcela  podať o niečo  viac  informácií  o službách pošty  v Dúbravke.

Nech sa páči.
Dúbravku z hľadiska poštových služieb obsluhujú dve pošty  –  pošta Ba 42 na Saratovskej ulici a pošta Ba 411 na ulici M. Schneidera Trnavského. Obidve pošty poskytujú  celé portfólio poštových služieb , čiže príjem a výdaj listov a balíkov, služby pre  firmy, ale aj  finančné a bankové služby  ako  príjem a výdaj finančných poukazov, služby pre Poštovú banku  a Poštovú poisťovňu,  vrátane  poskytnutia  úverov, účtov a poistení, ako  aj  komerčné služby pre obchodných partnerov   –   predaj lístkov Ticketportal,  služby IOMO – výpisy  z obchodného registra, registra trestov, výpisy z katastra, služby pre Tipos, predaj  tovaru Post shop a teleoperátora  4-ky a iné.

Celkom dosť, koľko ľudí, doručovateľov, pracuje pre Dúbravku?
Zásielky po celej  mestskej  časti, vrátane  Lamača,  roznáša  25 doručovateľov. Okrem bežných zásielok, dôchodkov, reklamnej pošty , letákov  a rôznych katalógov  prinášajú  do  dúbravských  schránok  od januára  aj Dúbravské noviny, v počte 17 000 kusov.

Dostaňme sa teda k problému, prečo roznáška Dúbravských novín meškala?
V poslednom období na všetkých bratislavských poštách pociťujeme  citeľný  nedostatok pracovníkov, a to nielen priehradkových, ale aj doručovateľov, a to aj napriek  neustálym  náborovým  aktivitám  prostredníctvom úradu práce,  pracovných portálov, aj  iných  podporných  akcií.

Urobili ste nejaké opatrenia, motivácie?
Vedenie Slovenskej pošty  postupne zvyšuje nástupné mzdy pre  nových zamestnancov, napriek tomu záujemcov  nie je dostatok. Dôvodom  môže byť aj  fakt, že  Bratislava je miestom  s dlhodobo najnižším percentom nezamestnanosti, k čomu výrazne prispievajú  aj veľké spoločnosti  so sídlom v Bratislave a blízkom okolí, ktoré  takisto  potrebujú  zamestnať  pracovníkov.   Negatívny  dôsledok  tejto skutočnosti sa prejavuje  aj na  dúbravských poštách  - nedostatok pracovníkov spôsobuje  neobsadené poštové priehradky,  čo sa premieta do dlhších čakacích dôb  zákazníkov, následne nervozitu  čakajúcich a preťaženosť našich pracovníkov  –   je to  viditeľné najmä na pošte  na Saratovskej ulici.  Podobná situácia je  aj medzi doručovateľmi, kde  máme taktiež niekoľko neobsadených miest. V dôsledku toho sa môže stať, že doručenie   niektorých  druhoch  zásielok , najmä letákov a novín, ktoré idú  hromadne do  všetkých schránok, môže trvať o 1-2 dni  dlhšie  – najmä do  tých  doručovateľských  rajónov, ktoré sú  zastupované.

Môžeme do budúcna očakávať zlepšenie a fungovanie distribúcie?
Myslím  si, že  distribúcia  funguje, veď  v priebehu  týždňa  boli  Dúbravské noviny  doručené. Opakujem  len  fakt, že  v prípade   chýbajúcich neobsadených miest   musia  doručovatelia zastupovať   kolegov, a to samozrejme  fyzicky  nejde zo dňa na deň.

Koľko adries – schránok, má každý doručovateľ na starosti? Má teda každý Dúbravčan „svojho“ poštára, čiže doručovateľa, ktorý chodí na adresu pravidelne?
V prípade stabilného doručovateľa  áno,  je to  poštár, alebo poštárka, ktorý pozná  svoj rajón   a aj  značnú časť  takzvaných svojich klientov.  Priemerne   na jedného  doručovateľa  je to  okolo 1200 adresných miest. Keď sa vrátim  k spomínaným  Dúbravským  novinám, na jedného doručovateľa teda pripadlo  preniesť a vhodiť do  schránok 1200 výtlačkov   novín, ktoré  mimochodom  majú  nejakú  hmotnosť.  Bežne sa  stáva,  že vo vyťažených dňoch majú poštárske  tašky  aj viac ako 40 kíl.

Máte dostatok doručovateľov  – poštárov, alebo potrebujete doplniť rady? A je  vôbec dnes o zamestnanie poštára záujem?
Práca na pošte   na akejkoľvek pozícii  je  zodpovedná, náročná  a dynamická, pretože za posledných päť  rokov  pošta prechádza  transformáciou na obchodnú  spoločnosť a zamestnanci  sa  neustále  učia  nové technologické postupy  a nové produkty. Zároveň je aj poslaním, a väčšina  našich pracovníkov  ju aj  ako poslanie  berie – doručovatelia  sú v teréne za každého počasia,  ale prinášajú svojim  zákazníkom zásielky a informácie, ktoré sú  očakávané. Priehradkoví pracovníci vykonávajú   široký rámec   činností, ktoré si vyžadujú   odborné znalosti ale aj sústredenie,  a zároveň pracujú v náročnom prostredí, keď klienti očakávajú rýchle a kvalitné vybavenie. A hlavne, je to práca  s ľuďmi, a tá  nie je jednoduchá  nikde. 

Dokáže byť teda práca na pošte atraktívna?
Je to  práca v stabilnej spoločnosti, kde  okrem  základného platu, ktorý sa mimochodom  v priebehu  posledného  polroka  opäť  zvýšil pre nových zamestnancov, je možnosť   získať    výkonnostnú prémiu,  a aj  dodatočnú prémiu za predaj  produktov.  Slovenská pošta  poskytuje  aj  príspevok na stravovanie, možnosť  rekreácií  v podnikových zariadeniach, dokonca  poskytujeme   pre našich zamestnancov  aj služby maséra.

Pre koho by mohlo byť povolanie zaujímavé?
Pre každého, kto  chce pracovať  a nebojí sa nových  vecí,  práce s počítačom, prípadne nových  technológií. Pre každého, kto má rád  ľudí.  Pri doručovateľoch je samozrejmosťou  aj  dobrý  zdravotný stav. Uvítame  všetkých záujemcov,  a bližšie informácie  vie  ochotne poskytnúť  vedúca pošty.

Aké prekážky majú pri práci doručovatelia? Sú v Dúbravke problémové ulice, lokality? Napríklad kopcovité Strmé sady?
Môžeme povedať, že doručovatelia by  vedeli  rozprávať... Občas sa stretnú  s neuviazaným  psom, problémom  sú aj neoznačené  poštové  schránky  alebo  domy.  To  je potom  ťažko  doručiť  zásielky správne.

Pošta 42 v OC Saratov je medzi Dúbravčanmi známa najmä dlhými radmi pri prepážkach. Prečo to tak je?
Táto  pošta je  mimoriadne vyťažená,  lebo je spádovou  poštou  pre celú starú aj novú Dúbravku, a v prípade, keď  máme napríklad  obmedzenú poštu  v Devínskej Novej  Vsi ,  časť  ľudí  chodí aj odtiaľ. Na  zaťaženosti pošty sa podieľa  aj  nové  zloženie  obsahu  zásielok – najmä  za posledné  2  roky  chodí obrovské množstvo  zásielok  z Číny, odkiaľ  si  zákazníci objednávajú  tovar , a tie – aj keď  sú  svojím charakterom podávané ako obyčajné listy, nezmestia sa do  schránok a musia  sa oznamovať.  A to  potom nastupujú  tie nepopulárne  žlté lístky   a rady na pošte  na vydanie   zásielok...

Často spomínaná je aj druhá pošta v Dúbravke na M. Sch. Trnavského. Je na poschodí a objekt nemá výťah. Problém sme riešili v minulosti a pošta umiestnila dole tabuľku s číslom. Je to ešte aktuálne, alebo, aké sú tu možnosti riešenia?
Slovenská pošta  eviduje aj sťažnosti niektorých menej mobilných  občanov, týkajúce sa nespokojnosti s prístupom  na poštu Ba 411, ktorá je na poschodí obchodného centra  na Záluhách. 
Chcem len pripomenúť, že pošta  je tam v prenajatých priestoroch a nevlastníme areál, takže  vybudovanie prípadného výťahu  nie je momentálne  v kompetencii Slovenskej pošty.  Imobilným občanom sme však  vyšli  v ústrety tým, že  pri schodoch vedúcich na poštu je umiestnená informácia vrátane telefónneho čísla, na ktoré,  keď zavolajú, zamestnanec pošty príde k zákazníkovi aj  mimo priestoru pošty  a obslúži klienta.

Niektorí seniori však nemajú mobilný telefón a možnosť zavolania.
Iné možnosti  sú  v kompetencii majiteľa objektu.
Neuvažuje Slovenská pošta o otvorení novej pobočky, v Dúbravke prebieha výstavba, možno by a hodila pobočka pri alebo priamo v Tescu Dubrawa?
Toto  nie je  otázka pre mňa, ale je to na strategickom  rozhodnutí najvyššieho manažmentu Slovenskej pošty, a. s.

Poštu možno zdanlivo pozná každý, ale nevidí do zákulisia,  za „prepážku.“
Uvedomujem  si, že poskytujeme  služby ,  ktoré  obyvatelia očakávajú a potrebujú.  A som  vďačná za tento rozhovor, ktorý  umožnil trošku  hlbší záber do poznania  práce zamestnancov  na pošte,  lebo  len  s poznaním ide  ruka  v ruke  aj vzájomná tolerancia.          
Lucia Marcinátová
V Dúbravke bude viať vlajka Tibetu
Upozorniť na porušovanie ľudských práv vyvesením tibetskej vlajky v deň 58. výročia tibetského národného povstania proti okupácii Čínou – 10. marca 2017. Taký je cieľ medzinárodnej kampane Vlajka pre Tibet.
Mestská časť Bratislava Dúbravka sa pripája už tretí rok. Tibetskú vlajku vztýči 10. marca na budove Miestneho úradu na Žatevnej 2.
Keď sa zlodeji bavia s policajtmi a supermani tancujú s Elsami
Fašiangy sú obdobím karnevalov a osláv. Svoje si organizovali dúbravské základné a materské školy.
Princezné a víly rôzneho druhu, Elsy, Anny, rytieri, supermani, hasiči, policajti, piráti aj pirátky, no aj asi ročný drobec v pásikavom ako väzeň s našitým číslom. Tí všetci sa stretli v jednej sále. Zoskupenie, ktoré v modrej sále Domu kultúry Dúbravka predznamenávalo poriadnu divočinu a zábavu. V kultúrnom dome prebiehal počas fašiangov už tradičný Dúbravský detský karneval. Na úvod prišla Disco Jarka a so svojou energiou roztancovala takmer všetky masky a aj ich „sprievodcov“. Novinkou bol tento rok workshop od tanečnej Školy Breaku.  O tanec, pohyb a zábavu tak núdza nebola.
Jednotlivé, svojské a originálne karnevaly si organizovali aj materské a základné školy. Napríklad MŠ Cabanova sa v predprázdninovom týždni zaplnila rytiermi, princeznami, vílami, policajtmi, hasičmi i čašníkmi. Hneď na začiatku sa dostavil aj šašo Maroš, aby sa detí popýtal, čo všetko sa už v škôlke naučili, aby si s nimi zaspieval a zavtipkoval.
Zábava bola aj na základných školách. Na Sokolíčku prišiel taktiež šašo. Tentoraz menom Pepele.  Pre prvý stupeň  vytvoril zábavu v maskách. Do karnevalového ošiaľu sa pridali aj pani učiteľky a dokonca aj pán školník. Bolo krásne pozorovať ako spolu tancujú a zabávajú sa  prin-
cezné s čarodejnicami, zlodeji s policajtmi, kozmonauti, rangeri, športovci, superhrdinovia, filmové postavy a mnoho ďalších.
(lum, luna, os)
Dúbravka plesala: Tanec, zábava i laserová šou
Nádherné dámy v róbach a elegantní páni zaplnili parket kultúrneho domu v Dúbravke. Premenili tak druhú februárovú sobotu na výnimočnú. Konal sa tu totiž Dúbravský fašiangový ples.
Večer začal chutnou večerou, dezertom a potom konečne prišla na rad zábava. Prvý valčík plesu zatancovali manželia Zaťovičovci s tanečníkmi z TK Danube, postupne sa k nim pridali ďalšie tanečné páry a parket ostal plný takmer do polnoci, keď sa hostia rozhodli občerstviť  a trošku si vydýchnuť. 
Návštevníci mohli vidieť vystúpenia tanečníkov z TK Danube, Detský folklórny súbor Klnka, tanečnú skupinu District dance či laserovo-ohňovú šou. Po polnoci sa dostala k slovu aj tombola, ceny boli rôznorodé. Palma, orchidea, kávovar, vysávač, darčekové koše, víkendové pobyty, poukážka na zľavu z ceny bytu v projekte Dúbravy či televízor, to všetko a mnoho iného si mohli výhercovia tomboly odniesť domov. 
V druhej časti večera sa parket opäť zaplnil, na čom mala obrovskú zásluhu aj kapela Starmánia, ktorá hrala celý večer známe skladby. Plesajúci hostia sa mohli odfotiť pri fotostene, čo bolo pre viacerých obrovskou zábavou. 
Tohtoročný ples dopadol nad očakávania a tešil sa veľkej účasti. Dobrá nálada a pozitívna energia zotrvala v Dome kultúry Dúbravka až do skorých ranných hodín. 
Text a foto: Zuzana Morávková
Dúbravská rozprávka
Ako Puding stretol Veľkonočného zajačika
Na dúbravskom sídlisku bolo plno vravy a džavotania. Pani Ružová prášila na dvore koberce, len kocúrik Puding nevedel kam sa skôr otočiť. Ňufáčikom stále usilovne nasával omamnú vôňu, ktorú nikdy predtým necítil. Očká si išiel vyočiť nad krásou pučiacich stromov a kvietkov.
„Pani Ružová, čože sa to vonku deje? Och, koľká nádhera!“ 
„Nuž Puding, prichádza jar a s ňou sa prebúdza nový život všade navôkol. Ani sa nenazdáme a všetko bude kvitnúť, rozvoniavať. Ale chytro, poď nám pomôcť s veľkým jarným upratovaním! Dnes k nám príde na návštevu Veľkonočný zajačik! A ešte ani vajíčka nemáme nachystané!“
„Veľkonočný zajačik? A vajíčka?“ hútal si kocúrik. Taký bol zvedavý, že chytro zametal, utieral, prášil, len aby už čím skôr toto záhadné tajomstvo rozlúštil.
Večer si Pani Ružová sadla vo vyupratovanej izbičke za stôl. „Tak a ide sa zdobiť! Toho roku budeme mať s takým šikovným pomocníkom najkrajšie vajíčka v okolí!“

Ozdobíme si mi vajká
pre Veľkonočného zajka!
Z cibuľky sú červené
a z trávičky zelené.
Farby rôzne vyrobíme,
vajíčka si ozdobíme,
košík celý naplníme,
aj si k tomu zanôtime!
Ozdobili sme si vajká
pre Veľkonočného zajka!

Puding sa nestačil čudovať, ako im šla práca od ruky. O chvíľu bol maľovanými vajíčkami naplnený celý košík.
„A to Veľkonočný zajko toľko papá?“ zívol si unavený kocúrik.
Pani Ružová sa rozosmiala: „Ale kdeže, zajko v noci príde k nám na priedomok a nachystané vajíčka pre nás poschováva po záhrade. Uvidíš, aká to bude ráno zábava, keď ich budeme hľadať!“

„Fíha, tak to som ešte nepočul, zajko, ktorý nespí a schováva vajíčka?“ Pudingovi to nedalo nijako zadriemať. A tak sa rozhodol, že sa schová na priedomok rovno vedľa košíka a na Veľkonočného zajačika si počká. „Mňááááu,“ zíval si unavený po celodennej robote. „Ja sa ho dočkáááám mňáááu chrrrrr, chrrrr...“ ani nedopovedal a zaspal tuho, pretuho, že ho nezobudil ani Veľkonočný zajačik, ktorý priskackal do záhrady, len čo odbila polnoc.

Spinká kocúrik nám sladko,
schovávanie pôjde hladko.
Šup-šuch všetky kraslice,
nádherné sú velice.
Schoval som ja každé vajko,
veď som Veľkonočný zajko!

To bolo ráno radosti a smiechu, keď hľadali maľované vajíčka po záhrade! 

A čo vy na to milé deti? Nezahráte sa aj vy doma? Stačí, ak večer pred Veľkou nocou nachystáte s rodičmi Veľkonočnému zajkovi maľované vajíčka. Uvidíte, že ich do rána pre vás poschováva! 
Zuzana Lukáčová
Originálne krhličky
Jar sa blíži a spolu s ňou aj slniečko, pobyt vonku či na našom balkóne. Mnohí z vás isto začnú sadiť bylinky, kvetinky, skrášľovať balkón či predzáhradku. Záhradkárčenie, hoci len to „balkónové“, možno spestriť originálnou krhličkou.
Na dekorovanie krhličiek použila Katka Vaľovská z Kreatívneho šuflíka takzvanú techniku transferom levanduľovým olejom. Ide o prenos obrázku z papiera na iný podklad. Techniku možno využiť na sklo, drevo, textil a kov. Poradí, ako na to.
Potrebujeme: plechové krhličky, levanduľový olej (musí to byť 100% prírodný, so silicami), obrázok alebo nápis vytlačený na laserovej tlačiarni na papier zrkadlovo otočený, malý štetec, misku na olej, lyžičku alebo lekársku špachtľu na pretlačenie obrázka.
1. Začneme tým, že na druhú stranu obrázka  nanesieme v malých množstvách levanduľový olej. Necháme chvíľu pôsobiť, asi 5 minút.
2. Po chvíľke sa začne uvoľňovať atrament z papiera, zistíte to tak, že obrázok alebo nápis bude lesklý.
3. Môžeme začať s transferom, obrázok priložíme na želané miesto, nesmie sa nám už pohnúť a pomaly ho pretláčame lyžičkou na podklad, nezabudnite, že nemôžete vynechať žiadnu jeho časť. Šúchajte po obrázku postupne a vyviňte aj určitý tlak. Tento krok chce trochu cviku, takže si vyskúšajte transfer na niečom menšom.
4. Takto prenesený obrázok už zostane na svojom mieste.
Ak ide o iný povrch: sklo, drevo, obrázok sa môže zalakovať, ak ide o textilný podklad, obrázok treba zažehliť cez papier na pečenie a prať na šetriacom programe na 30 °C. Nebojte sa, že textil, alebo iný povrch zostane mastný, levanduľový olej má vlastnosť, že úplne vyprchá.
Mesto ešte nevie, kedy začne modernizovať električkovú trať
V rámci modernizácie električkovej trate vzniknú dve integrované zastávky. Práce majú trvať viac než rok.
Asi ročná modernizácia Dúbravsko-Karloveskej električkovej radiály ochromí hromadnú dopravy. Električky nahradia autobusy. Stále však nie je jasné, kedy presne a na ako dlho. 
Začiatkom januára vydala tlačová agentúra TASR správu o tom, že modernizácia električkovej trate sa začne v apríli. Dnes hlavné mesto presný termín nepozná.
„Hovoriť o presnom mesiaci je zatiaľ predčasné, všetko bude závisieť od priebehu verejného obstarávania, keďže ešte pred jeho vyhlásením musí prebehnúť kontrola celej dokumentácie verejného obstarávania na ministerstve dopravy,“ hovorí  Iveta Keseláková z Oddelenia komunikácie a marketingu hlavného mesta.
Dopravné obmedzenia, ktoré súvisia s prácami na trati ,hlavné mesto podľa Keselákovej oznámi v dostatočnom časovom predstihu. Informovať bude vraj aj o zabez-
pečení náhradnej autobusovej dopravy.
Na uvedenú stavbu chce mesto využiť európske zdroje prostredníctvom Operačného programu Integrovaná Infraštruktúra. Predpo-
kladané náklady podľa hlavného mesta sú 69 miliónov eur s DPH, kde 85 percent hradí Európska únia, 10 percent štát a 5 percent má hradiť mesto.
Modernizáciu trate plánuje mesto robiť najmä pre jej zlý technický stav, zvýšiť by sa mala aj rýchlosť električiek, znížiť hluk a vibrácie. Vymieňať sa má električkový zvršok, opraviť električkové nástupištia doplniť na nich informačný systém o príchode a odchode liniek, osvetlené prístrešky.

Od tunela po Hanulovu
Modernizácia sa má týkať úseku od tunela pod hradným vrchom až po križovatku M. Sch. Trnavského – Hanulova. Dotkne sa trinástich električkových zastávok a trvať má podľa hlavného mesta minimálne rok. Zmeniť by sa malo aj obrátisko v Karlovej Vsi tak, aby doň mohli vojsť a električky z Dúbravky. 
„Modernizácia rieši absolútnu pre-
ferenciu električiek na svetelne 
riadených križovatkách. Priebeh modernizácie je navrhnutý tak, aby sa komplikácie pre obyvateľov a na prevádzku dopravy znížili na najmenšiu možnú mieru,“ vraví Keseláková. Hlavné mesto chce preto robiť modernizáciu na etapy po jednotlivých úsekoch.
Pri výstavbe určitých úsekov sa úplne vylúči električková doprava a bude nahradená autobusovou dopravou. „V súčasnosti pripravujeme plán opatrení v spolupráci s dopravným podnikom, aby sa znížil negatívny dopad modernizácie pre cestujúcu verejnosť,“ dodala Keseláková.
 
Integrované zastávky
V rámci modernizácie trate chce mesto vytvoriť aj takzvané integrované zastávky MHD, ktoré by mali podľa hlavného mesta zjednodušiť prestup. Plánuje ich na Damborského a Molecovej, ktoré sú frekventované. 
„Pri týchto združených zastávkach sa k električkovým zastávkam priblížia autobusové, prípadne 
trolejbusové zastávky s cieľom zvýšenia kvality cestovania a bezpečnosti cestujúcich pri prestupoch,“ hovorí Keseláková. „Konkrétne pri združenej zastávke Damborského sa na električkových zastávkach budú zastavovať aj autobusy, cestujúci tak budú prestupovať bez pešieho pohybu z vozidla do vozidla.“
Pri združenej zastávke Molecova majú byť k električkovým zastávkam primknuté zastávky trolejbusov a autobusov, ktoré budú oddelené od električkových nástupíšť jazdným pruhom pre vozidlá MHD. 
„Cestujúci tak budú bezpečne prestupovať z električiek do autobusov či trolejbusov a opačne bez toho, aby museli prejsť cez prechody pre chodcov, resp. prebehnúť cez križovatku,“ dodala Keseláková.
Počas modernizácie mesto sľubuje aj premenu dúbravského podchodu pri zastávke Damborského a aj výmenu osvetlenia v podchode. Stavebné úpravy v podchode majú podľa Keselákovej obnoviť stav podchodu, odstrániť poruchy, prispôsobiť podchod novým technickým požiadavkám, zmeniť polohu schodiska smerom do centra a aj upraviť šírku schodiska smerom na koniec Dúbravky tak, aby svojím tvarom vyhovel súčasným technickým normám. 
Po obnove tejto trate plánuje mesto  v budúcnosti zmodernizovať aj 
Vajnorskú a Ružinovskú radiálu.
Väčšiu časť električkovej trate v Dúbravke modernizovalo mesto v roku 2014, dodnes vidno nedostatky. Trápením ostáva aj nebezpečné prechádzanie chodcov cez trať, pri ktorom má električka prednosť, aj keď chodcom svieti zelená.                 
Lucia Marcinátová

Cestou či poľom tam, kde sa stretávajú tri štáty
Výnimočná atmosféra, miesto na úvahy, cieľ, kde aj cesta a jej pokoj môže byť cieľom. Trojhran, trojmedzie.  Miesto, v ktorom sa stretávajú hranice troch štátov. Na svete je takýchto bodov len 157. Máme šťastie, najbližšie je neďaleko. Stačí zájsť na koniec Bratislavy a ste tu – Trojmedzie: Slovensko-Rakúsko-Maďarsko.
Trojhran, trojmedzie, miesto, kde sa stretávajú hranice troch krajín. Leží v katastrálnom území Čunova  pri obci Rusovce. Nájsť správnu trasu, ako sa tam dostať, nie je až také jednoduché. Východiskových bodov je niekoľko. Jeden z Maďarska, jeden z Rakúska a dva zo Slovenska. Poradíme, ako nezablúdiť. 

Z maďarskej Rajky
Najkratšia trasa vedie z maďarskej Rajky, kam chodí aj slovenský autobus MHD s číslom 801. Najvýhodnejšie je vystúpiť na zastávke Calida. Ak pôjdete autom, môžete ho zaparkovať pri železničnej stanici, kde je bezplatné parkovisko. 
Autom sa dá dostať aj ďalej. Cesta vedie cez koľajnice po pravej strane za nadjazdom. Je to spevnená cesta na Deutsch Jahrndorf  a na dvoch križovatkách sa treba držať vpravo. 
Práve z rakúskej obce Deutsch Jahrndorf ide ďalšia trasa. Samotná obec je ale z hľadiska dopravnej dostupnosti dosť od ruky, takže túto trasu odporúčame len vtedy, ak máte ešte nejaké ciele v rakúskom okolí alebo plánujete výlet na bicykloch. 
Cesta je kvalitná asfaltová a približne rovnako dlhá ako z Rajky. Z obidvoch obcí vám to bude trvať pešo asi 45 minút.

Po červenej
Zo Slovenska je viac možností, ako sa dostať na miesto. Najdlhšia cesta vedie od obce Rusovce. Za železničnou stanicou po asi 200 metroch je priecestie, cez ktoré prejdete a po asfaltovej ceste pokračujete až na Trojmedzie.
Keď prejdete ponad diaľnicu, tak na križovatke treba ísť doľava a potom už len stále rovno až do cieľa. Je to však pomerne dlhá cesta, pešo trvá asi dve hodiny. 
Ideálna je preto na bicykel, dá sa absolvovať aj keď je mokro. 
Keď idete autom, je možné si cestu podstatne skrátiť. Pôjdete smerom na Rajku a za odbočkou na Gabčíkovo, asi po 300 metroch odbočíte vpravo cez železničné priecestie, za ktorým sa dá zaparkovať. Odtiaľto je to ponad nadjazd do cieľa asi 45 minút pohodovej chôdze po červenej značke. 
Časť cesty vedie aj po poľnej ceste, preto tento variant neodporúčame, keď je mokro, alebo idete s kočíkom.

Sysľovské polia
Samotná cesta vedie pomedzi polia, takže veľa pekných výhľadov sa vám nenaskytne. Takmer určite ale uvidíte obrovské množstvo srniek, ktoré majú v tomto území svoj raj.
Oblasť sa od roku 2006 nachádza v chránenom vtáčom území Sysľovské polia, takže je potrebné hlavne v mesiacoch apríl a máj dodržiavať pokoj. Tiež je zakázané sa počas celého roku  pohybovať mimo turistických alebo náučných chodníkov.
Okrem samotného hraničného kameňa, ktorý je výnimočný stretnutím hraníc troch štátov, si môžete poobzerať kamennú kompozíciu moderného umenia v prírode.
Ide o niekoľko sôch od rôznych umelcov zo Slovenska, z Rakúska a Maďarska. Vznikli v roku 1992 ako symbol porozumenia, ale, bohužiaľ, niektoré sú už dosť zanedbané. Pri hraničnom trojhrane nájdete aj kus ostnatého drôtu ako symbol železnej opony.
Slovensko má päť medzištátnych trojmedzí: na sútoku Moravy a Dyje, v katastrálnom území obce Čierne, na vrchole Kremenca, v koryte Tisy pri Čiernej nad Tisou a toto, v mestskej časti Čunovo. 
Je to neďaleko, stačí vyskúšať a vychutnať si pokoj cesty a prechádzku...                      
(ton, lum)
Trasa pre cyklistov 
Bratislava, hlavná stanica – Nový most – Petržalka – most Lafranconi – štátna hranica SK/A – Berg – Kittsee – Pama – Csardahof – Zeiselhof – Deutsch Jahrndorf (Nemecké Jarovce) – štátna hranica A/HU – trojmedzie A-HU-SK – Sysľovské polia – štátna hranica HU/SK – Rusovce – ochranná hrádza Dunaja – Rusovecké jazero – Petržalka – Prístavný most – most Apollo – Starý most – Nový most – Bratislava, Staré mesto
Najprv smútok, ale potom radosť  
Po štvrtom mieste v premiére družstvo Dúbravského bedmintonového klubu (DBK) nasledujúci ročník štvrtej ligy, skupiny Bratislava, vyhralo. A tým si vybojovalo účasť v baráži o postup do tretej ligy, skupiny západ. Spolu  s DBK sa jej zúčastnil A team N. Zámky (víťaz IV. ligy, skupiny západ) a posledné dve družstvá z tretej ligy, skupiny západ, Fénix Bratislava B a UNIZA Žilina.
Baráž sa uskutočnila v dúbravskom Bowling bare, čiže hráči DBK mali výhodu domáceho prostredia. Do vyššej súťaže postupovali prvé dve družstvá, ale Dúbravčania obsadili tretie, nepostupujúce miesto. Čo rozhodlo o postupe? Výsledky najslabšieho družstva v baráži, a to Nových Zámkov. Vzájomné Stretnutie trojky DBK, Žiliny a Fénixu sa skončilo nerozhodne (4:4). Najlepšou hráčkou DBK bola Lucia Vojteková, ktorá vyhrala všetky stretnutia v dvojhre a spolu s Janou Markovou aj vo štvorhre.
A preto boli rozhodujúce výsledky tejto trojice s Novými Zámkami. Žilina a Fénix zvíťazili zhodne 7:1, kým domáce družstvo „len“ 6:2  a ten jeden bod rozhodol. Pochopiteľne, po skončení baráže boli hráči DBK veľmi smutní a treba povedať, že svojím spôsobom aj nahnevaní.  Prešlo pár dní a zrazu sa na ich tvárach objavil úsmev. Bolo im oznámené, že aj Dúbravský bedmintonový klub postupuje do tretej ligy, skupiny západ.
Čo sa stalo? Ako nám povedal hrajúci predseda klubu Vladimír Uhrín, bratislavské Spoje odhlásili jedno družstvo z druhej ligy, a tak do nej postúpilo ďalšie družstvo z tretej ligy. A tak došlo aj na tretie družstvo z baráže. To družstvo bolo DBK. Prvé kolo v tretej lige je na programe 4. marca. Dúbravský bedmintonový klub bude mať naďalej svoje zastúpenie aj v štvrtej lige. Dokonca tam budú pôsobiť dve družstvá.
VÝSLEDKY BARÁŽE: A team N. Zámky – Fénix Bratislava B 1:7, DBK – UNIZA Žilina 4:4, Žilina – N. Zámky 7:1, DBK – Fénix B 4:4, DBK – N. Zámky 6:2, Fénix B – Žilina 4:4. Do tretej ligy, skupiny západ, postúpili Fénix Bratislava B, UNIZA Žilina a Dúbravský bedmintonový klub.
O postup Dúbravského bedmintonového klubu do tretej ligy sa zaslúžili: Vladimír Uhrín, Martin Vonšák, Boris Brozman, Matej Mošovský, Matej Andraščík, Alex Chudic, Lucia Vojteková a Jana Marková.
Jozef Petrovský
Triumf Vojtekovej  
Úvodný juniorský turnaj v bedmintone priniesol mnoho zaujímavých výsledkov, no najmä potvrdil dominanciu Andreja Antošku, ktorý si domov odniesol tri prvé miesta. 
Na turnaji sa nestratili ani nádeje Dúbravského bedmintonového klubu Lucia Vojteková (na fotografii vpravo)  a Alex Chudic. Vojteková vo štvorhre dievčat so svojou tradičnou partnerkou Alžbetou Peruňskou (Fénix Bratislava) zvíťazili vo finále nad košicko-bánovským párom K. Csonková/T. Mrázová 21:15, 21:9. 
Menej sa vo finále darilo Chudicovi, ktorý spolu s A. Veličom (Spoje Bratislava) prehrali s párom  A. Antoška/V. Krupa  (Zvolen/ Lok. Košice) 21:17, 15:21, 9:21.                                        
(pet)
Zrekonštruovaný štadión pokrstia žiaci  
Futbalisti a futbalistky FK Dúbravka odohrajú na jar všetky zápasy doma    
V druhej polovici februára sa začala odvetná časť v najvyšších futbalových súťažiach. V tomto mesiaci sa postupne rozbehnú aj nižšie súťaže. Na odvetnú časť sa tešia aj futbalistky a futbalisti z Dúbravky. Najmä päť družstiev z FK. Ako je známe, pre veľkú rekonštrukciu celého areálu, museli tieto  družstvá odohrať svoje majstrovské stretnutia na ihriskách súperov.   
To však zároveň znamená, že odvetnú časť odohrajú na novom krásnom štadióne. Najvyššiu súťaž v Dúbravke hrajú ženy FK. V druhej lige, skupine A, obsadili v jesennej časti solídne siedme miesto, keď tri zápasy vyhrali, jeden remizovali a šesť prehrali. „Prvá časť bola z našej strany veľmi zložitá. Mali sme v družstve zväčša dievčatá, ktoré predtým neodohrali žiadny zápas na veľkom ihrisku. Napriek tejto skutočnosti a tiež tomu, že sme všetky stretnutia odohrali na ihriskách súperov, zvládli sme ju k spokojnosti. Mrzia ma dve prehry, kde sme v stretnutí boli jasne lepším družstvom, ale taký je niekedy futbal. V každom zápase  išli dievčatá až na dno svojich síl. Postupne sa ukazuje veľký potenciál tohto mladého tímu,“ povedal tréner družstva Martin Orlický.                                                                                                    
Trénera teší, že mladé dievčatá, ktoré prišli do družstva pred sezónou, dobre zapadli do kolektívu. Aj pred odvetnou časťou prišli do družstva ďalšie mladé dievčatá, ktoré by podľa trénera mohli byť oporou. Najstaršie hráčky v kádri majú len 19 rokov a väčšina dievčat je z ročníkov 2000 – 2002. Družstvo patrí vekovo do kategórie junioriek, ale ako hovorí M. Orlický, svojím prístupom a talentom sa nestratilo ani v druhej lige žien.                                                               
Mrazivé počasie, ktoré vládlo v prvých týždňoch tohto roka, trochu posunulo prípravu na odvetnú časť. Príprava prebiehala v halách dlhšie ako sa čakalo. M. Orlický: „Musíme poďakovať vedeniu klubu za vytvorenie podmienok na prípravu. Veľmi sa tešíme na vlastne úplne nový štadión a verím, že svojou hrou prilákame do hľadiska divákov. Cieľ na jar máme rovnaký, aký sme mali pred sezónou. Chceme sa zlepšovať od zápasu k zápasu a vytvoriť v družstve rodinné zázemie, aby sa každá hráčka tešila na tréning i zápas a mala z futbalu radosť.“ V prvom jarnom kole privítajú ženy FK Dúbravka v sobotu 25. marca o 13.00 h Dunajskú Lužnú.
Menej ako ženám sa darilo mužom FK. V piatej lige so ziskom troch bodov obsadili predposledné dvanáste miesto. Posledný Miloslavov má rovnaký počet bodov, ale horšie skóre. Jediné víťazstvo dosiahla Dúbravka v 11. kole, keď vyhrala 2:0 v Chorvátskom Grobe. Všetci veria, že tých domácich víťazstiev bude ďaleko viac. Muži FK budú hrať svoje stretnutia v nedeľu a prvý zápas odohrajú na Jozefa (19. marec) o 15.00 h s Novou Dedinkou.
Klub má v súťažiach aj tri mládežnícke mužstvá. Starší žiaci obsadili v súťaži OblFZ Bratislava-mesto posledné 17. miesto. Rovnaká, čiže posledná priečka, patrí prípravke A/2, kým prípravka B/2 skončila na siedmom mieste. Starší žiaci budú prvým mužstvom FK Dúbravka, ktorí otvoria zrekonštruovaný štadión. V sobotu 18. marca o 11.00 h si zmerajú sily s FK Scorpions.
Jozef Petrovský
Najlepší v januári      
ŠHK HOBA pokračuje aj v tomto roku v tradícii odmeniť každý mesiac najlepších hráčov v jednotlivých ročníkoch. Dnes prinášame najlepších hráčov v mesiaci január. Každý z nich dostane poukážku na nákup športového oblečenia.
■ JANUÁR – 5. ročník: Matúš SAŇA, 6. ročník: Patrik SLABEJ, 7. ročník: Oliver MATZENAUER, 8. ročník: Andrej BOČA, kadeti: Jakub LIESKOVSKÝ, dorast: Jakub VALOVIČ,  juniori: Marian SCHMIED.  
(pej)

DôverRUN Ty a Ja: Diana a Peter  
Jestvuje mnoho spôsobov, ako osláviť Valentína. Napríklad aj behom. Pred rokom si to vyskúšali páry (muž + žena) u nás v Dúbravke pod názvom Valentínsky DôverRUN Ty a Ja. A druhú februárovú nedeľu mala úspešná premiéra svoje pokračovanie. Štart a cieľ bol v parku pri kruhovom objazde na ul. Pod záhradami.    
Organizátorovi podujatia  Quinta Essentia sa prihlásilo 70 dvojíc z Dúbravky či z Bratislavy, ale aj z Malaciek, Hriňovej, Bernolákova, Šiah, Popradu a Brezna. To, že sa jednalo o beh párov v zložení žena a muž, neznamenalo to, že bežať mohli len manželské páry. Preteky boli otvorené aj pre zmiešané dvojice, ktoré tvorili priatelia, kolegovia, susedia, či tety a synovci, ujovia a  netere, otec s dcérou a iné kombinácie. Neprihliadalo sa ani na vek bežcov.
Princíp pretekov Valentínsky DôveRUN Ty a Ja pripomína dvojčlennú štafetu. Najskôr vyštartovali ženy a odbehli 5 km trať a v cieli odovzdali pomyselnú "štafetu" svojej tímovej polovičke. Tá bežala rovnakú trať, ako prvý člen tímu. Priestor odovzdávky  bola neutrálna zóna, kde sa čas nemeral, aby v zhone a panike pri rýchlom hľadaní bežeckého partnera nedošlo k úrazu. Štartovné bolo dobrovoľné.  Celá suma, ktorá sa vyzbierala, sa použije na vybudovanie označenia 5-km bežeckej trasy v Dúbravke.                                                                  Víťazná dvojica získala relaxačnú hodinovú masáž, fyzioterapeutickú diagnostiku a procedúru  podľa vlastného výberu. Najlepšie tri dvojice dostali hodnotný bežecký tovar od Ready2Run, nákupnú poukážku od Decathlon Bory a darčekový balíček od Zdravotnej poisťovne Dôvera. Za MČ Dúbravka odovzdával ceny pre najlepších predseda Komisie športu Branko Semančík.                                                                                                           ■ VÝSLEDKY: 1.Diana Tešovičová – Peter Ambrus 37:35,4, 2.Petra Turčeková – Dávid Žigo +01:15,1, 3.Petra Nováková – Ján Domény +04:55,8, 4. Zuzana Morávková – Mikuláš Kéri +05:20,7, 5. Nikola Lapošová – Peter Ľubušký +06:15,6, 6. Kristína Hudeková – Matúš Serafín +06:51,4. 
Najrýchlejší jednotlivci – ženy: 1. Diana Tešovičová 19:38,6, 2. Petra Turčeková 21:22,5, 3. Martina Čibová 22:08,6. 
Muži: 1. Dávid Žigo 17:28,1, 2. Michal Kováč 17:52,0, 3. Peter Ambrus 17:56,9.          
Jozef Petrovský

Výsledkový servis
□ HOKEJ
● 1. LIGA JUNIOROV (U20) - 26. kolo: ŠHK HOBA – voľný žreb. 27. kolo: Michalovce - ŠHK HOBA 4:8. 28. kolo: Prešov - ŠHK HOBA 9:5. Priebežné poradie: 1.MHC Martin 64,... 3.ŠHK HOBA 32, 6.HK Havrani Piešťany 5.                                                                                                                                            ● 1. LIGA DORASTU (U18) – nadstavbová časť,  -  11. kolo: ŠHK HOBA – Dubnica nad Váhom 2:6. 12. kolo: ŠHK HOBA – Partizánske 3:2. 13. a 14. kolo: ŠHK HOBA – voľný žreb. Konečné poradie po nadstavbovej časti: 1.Dubnica nad Váhom 35,... 4.ŠHK HOBA 22, 7.HK Lokomotíva Nové Zámky 3.
● LIGA KADETOV, regionálna baráž, skupina západ (9. ŠHT, U15) – 3. kolo: ŠHK HOBA – HC Topoľčany 3:1. 8. kolo  (predohrávka): HK Levice – ŠH HOBA  3:7.    Priebežné poradie: 1.ŠHK HOBA 6,... 8.HK Levice 0.
● 1. LIGA, STARŠÍ  ŽIACI (8. ŠHT, U14) ZsZĽH, nadstavbová časť – 10. kolo: Nitra - ŠHK HOBA 11:0. 11. kolo: Dukla Trenčín – ŠHK HOBA 7:2. 12. kolo: ŠHK HOBA – Okanagan Tigers Viedeň (Rak.) 11:1. Priebežné poradie: 1.Slovan Bratislava 19,... 6.ŠHK HOBA 6.   
● 1. LIGA, STARŠÍ  ŽIACI (7. ŠHT, U13) ZsZĽH, nadstavbová časť – 10. kolo: Nitra - ŠHK HOBA 9:2. 11. kolo: Dukla Trenčín – ŠHK HOBA 5:5. 12. kolo: ŠHK HOBA – EC Tigers Viedeň (Rak.) 10:0. Priebežné poradie: 1.Slovan Bratislava 20,... 5.ŠHK HOBA 9, 6.EC Tigers Viedeň (Rak.) 1.                                                                                                                               
● 2. LIGA (Pohár Jozefa Gubalu), STARŠÍ  ŽIACI (8.+7. ŠHT, U14+13) ZsZĽH – 19. kolo: HK 91 Senica – ŠHK HOBA 5:9.                                                                                                
● 1. LIGA, MLADŠÍ ŽIACI (6. ŠHT, U11) ZsZĽH, nadstavbová časť – 10. kolo: ŠHK HOBA – Nitra 2:5. 11. kolo: ŠHK HOBA – Dukla Trenčín 2:9. 12. kolo: EC Tigers Viedeň (Rak.) - ŠHK HOBA 4:7.                                                                                                                                      ● 1. LIGA, MLADŠÍ ŽIACI (5. ŠHT, U10) ZsZĽH, nadstavbová časť – 10. kolo: ŠHK HOBA – Nitra 2:5. ŠHK HOBA – Dukla Trenčín 4:6. 12. kolo: EC Tigers Viedeň (Rak.) - ŠHK HOBA 2:7.                                                                                                                                                  ● 2. LIGA (Pohár Jozefa Gubalu), STARŠÍ ŽIACI (6.+5. ŠHT, U12+11) ZsZĽH – 19. kolo: HK 91 Senica – ŠHK HOBA 13:6.                                                                                           
□ VOLEJBAL
● DRUHÁ LIGA ŽIEN, oblasť Bratislava – 9. kolo: ŠVK Pezinok - ŠK Bilíkova 2:3. 10. kolo: Radešport  Bratislava - ŠŠK Bilíkova 3:1.               
● PRVÁ LIGA JUNIORIEK, skupina západ – 10. kolo: ŠŠK Bilíkova – VK Slávia UK Dráčik 1:3 a 1:3. 11. kolo: ŠVK Pezinok - ŠŠK Bilíkova 0:3 a 0:3.                                                                                                         
● M - SR MO KADETIEK, oblasť Bratislava, skupina o 1. – 6. miesto,  2. kolo: ŠŠK Bilíkova A – VK Slávia UK Dráčik A 3:0. 3. kolo: ŠŠK VIVUS Bratislava – ŠŠK Bilíkova 0:3.                                                                  
● M-SR STARŠÍCH ŽIAČOK, oblasť Bratislava, skupina o 1. – 6. miesto, 3. kolo: ŠŠK Bilíkova B – VK Studienka 3:1 a 2:3, ŠŠK VIVUS Bratislava - ŠŠK Bilíkova A 0:3 a 0:3. 4. kolo: ŠŠK Bilíkova A – ŠŠK Bilíkova B 3:0 a 3:0.Skupina o 7. – 12. miesto, 3. kolo: VK Slávia UK Dráčik C - ŠŠK Bilíkova C 3:2 a 3:2. 4. kolo: ŠŠK Bilíkova  C – VK Slávia UK Dráčik B 0:3 a 0:3.
 □ FUTSAL
● 2. SLOVENSKÁ LIGA MUŽOV, región Bratislava – 16. kolo: 4 FUN Futsal Team - Katenačo Dúbravka 2:4. 17. kolo: Katenačo Dúbravka – Arsenal EC 1:2. Priebežné poradie: 1.Slov-Matic FOFO B 48,.... 15.Katenačo Dúbravka 13, 19.Kozmos 2.
□ FUTBAL
ZIMNÁ HALOVÁ LIGA – STARŠÍ ŽIACI (roč. nar. 2002 a mladší) O pohár predsedu BSK, A skupina - 7. kolo: FKP Dúbravka A – FK Šamorín-Hamuliakovo 11:0. Konečné poradie v skupine: 1.SDM Domino 16,... 3.FKP Dúbravka A 15,... 8.FK Šamorín-Hamuliakovo 1                                                                                                                                 Skupina B – 5. kolo: FKP Dúbravka B – ŠK Tomašov 3:3. 6. kolo: ŠK Žolík Malacky - FKP Dúbravka B 6:4. 7. kolo: FKP Dúbravka B – ŠK Vrakuňa 0:9. Konečné poradie v skupine: 1.ŠK Žolík Malacky 18,... 6.FKP Dúbravka B 7, 8.NMŠK 1922 Bratislava-žiačky 0.
 (jop)